title: 'Doopmem' en kommissaris dope nije wettertaksy

maintext:
Wagenborg Passagiersdiensten hat freedtejûn syn nije skip m.s. Fostaborg doopt. De feartsjinst sil mei de nije wettertaksy en yn gearwurking mei Arriva Fryslân in nije sneltsjinst betsjinje tusken Ljouwert en It Amelân. Dy tsjinstregeling krijt tolve ôffearten op in dei. Reizgers kinne sa fan 26 maart ôf binnen in oere fan de stêd nei It Amelân reizgje.
Doopmem
It is in tradysje dat in frou de doop fan in skip docht, om't der oars rampen ûntstean kinne. De doop fan de m.s. Fostaborg waard dien troch doopmem Leemhuis-Stout. Sy waard bystien troch de kommissaris fan de Kening, Arno Brok.
48 minsken by eltse oertocht
It skip is op Fryske boaiem boud. Mei it skip kin de rederij fanôf de maitiid 48 minsken by eltse oertocht fan en nei It Amelân bringe. Reizgjen oer it Waad krijt hjirmei neffens Wagenborg in nije diminsje om't der mei in snelheid fan 40 kilometer yn 'e oere fearn wurde sil. De m.s. Fostaborg is ferneamd nei de fruchtberheidsgoadinne Fosta. 'Borg'' ferwiist nei de Koninklijke Wagenborg Groep.


title: Hartthijs de Vries slút weromkear yn profsirkwy net út

maintext:
"De kâns dat ik weromkom as prof is oanwêzich." Dat sei hurdfytser Hartthijs de Vries freed yn Fryslân Hjoed. De Vries besleat in oantal moannen lyn om te stopjen as profesjoneel hurdfytser, om't er lêst hie fan hertklachten. Dy klachten lykje no ta te fallen en De Vries hat as amateur alwer in oantal wedstriden riden.
Hartthijs de Vries fertsjinne yn septimber foarich jier syn earste profkontrakt by de hurdfytsploech Roompot. Dat kontrakt ferskuorde er gau dêrnei dus alwer, fanwege de problemen mei syn hert. Oft er wer weromkomme kin by dy ploech, wit er net. "Ik ha gjin tasizzing dat ik wer weromkomme kin. Ik wit ek hoe min profplakken oft der binne en hoe grut de stap is fan de amateurs nei de profs. Dêr bin ik my wol fan bewust." Dochs hat De Vries der wol fertrouwen yn dat in weromkear yn it profsirkwy mooglik is. By de earste amateurwedstriid dy't er wer ried, de klassiker fan Grinslân, waard De Vries tredde.

fasttext_language: fy


title: PVV pakt ien sit yn ried Achtkarspelen

maintext:
De PVV hat yn de gemeente Achtkarspelen in histoaryske sit pakt. It is de earste sit foar de PVV yn in gemeenteried yn Fryslân. It CDA is de grutste partij wurden yn Achtkarspelen mei seis sitten (+1). De FNP ferlear twa sitten en komt no út op fjouwer sitten, de ChristenUnie en GemeenteBelangen krije beiden trije sitten. De PvdA komt út op twa sitten (-1). De VVD ferdwynt út de ried.
Achtkarspelen is de iennige gemeente yn Fryslân dêr't de PVV meidie oan de gemeenteriedsferkiezingen.
Witte hoe't Fryslân en dyn gemeente stimd hat? Folgje de útslaggejûn op de radio, op telefyzje of yn de stream yn ús live-artikel. Utslaggen, ferslachjouwers op lokaasje, analyzes en de earste reaksjes komme yn it ferkiezingsprogramma 'Fryslân Kiest' foarby.


description: Hoe ha de memmen fan ús Fryske Olympiërs meilibbe mei de sportprestaasjes fan harren bern yn Súd-Koreä? De memmen fan Sjinkie Knegt, Suzanne Schulting en J

title: FIDEO: Memmen fan Fryske Olympyske helden sjogge werom


title: Harkemase Boys kin nei winst op Capelle wer omheech sjen

maintext:
Op besite by Capelle hat Harkemase Boys sneontemiddei goede saken dien troch mei trije punten fan it fjild te stappen. De ploech fan trainer Henk Herder wie mei 4-1 te sterk foar Capelle.
Nei goed tsien minuten spyljen wie Harkemase Boys dizze middei foar it earst gefaarlik. Jesse Renken skeat de bal krekt neist de goal fan Capelle. Healwei de earste helte wie it oan de oare kant wol raak. Ferdigener Kellian van der Kaap makke hands, wêrnei't de bal op de stip gie. Capelle-topscorer Olaf van der Sande wist hjir wol ried mei en sette syn klup op foarsprong.
Harkemase Boys moast yn de efterfolging en slagge der nei in healoere yn op likense hichte te kommen. Spits Robert Stelpstra sette de Harkiten, nei in assist fan Henny Bouius, wer neist Capelle.
Sportive revâns
Yn de twadde helte sette Dennis van Duinen Harkemase Boys oan de lieding. Nei in solo makke hy syn twadde treffer fan it seizoen. Dêrmei helle Van Duinen sportive revâns tsjin de ploech wêrtsjin't er oktober ferline jier in grutte kâns miste. Berwout Beimers goaide in kertier foar it ein de wedstriid yn it slot troch de 3-1 te meitsjen. Yn de lêste minút makke ynfaller Ezra Schrijver, kâld yn it fjild, der sels noch 4-1 fan.
Troch de oerwinning rint Harkemase Boys út op de ûnderste ploegen en kin it op de ranglist wer nei boppe sjen.


title: SC Cambuur kin foarsprong net beethâlde en spilet lyk

maintext:
SC Cambuur is der yn eigen hûs net yn slagge fan FC Volendam te winnen. It team fan trainer René Hake kaam freedtejûn twa kear op foarsprong, mar stapte úteinlik mar mei ien punt fan it fjild. It waard yn Ljouwert 2-2.
De earste kâns fan de wedstriid wie foar de thúsploech. Nei tsien minuten mocht Xander Houtkoop oanlizze, mar syn skot waard fan rjochting feroare. In pear minuten letter wie Houtkoop opnij tichtby, mar de latte stie in iepeningsgoal yn it paad.
Nei in healoere koene de thússupporters yn it Cambuurstadion wol jûchje. Ek foar Houtkoop jildt dat trije kear skippersrjocht is, want diskear fûn de linksbûten mei in drûge knal wol it net.
Lege skower
Lang koene de Ljouwerters hjir net fan genietsje. In minút letter sette Rodney Antwi fan Volendam de lykmakker alwer op it skoareboerd. Fiif minuten foar it skoft sette Daniel Crowley Cambuur, mei in lege skower, foar de twadde kear dizze jûn op foarsprong.
Krekt nei de tee wie Crowley ticht by syn twadde goal, mar de bal waard krekt foar de line fuorthelle. Volendam kaam yn it twadde bedriuw better yn de wedstriid en kaam in kertier foar tiid op likense hichte. Ynfaller Anthony Berensteijn kopte in foarset fan Nick Doodeman binnen.
Moandei komt Cambuur wer yn aksje. Op twadde peaskedei spylje de Ljouwerters thús tsjin FC Eindhoven.
SC Cambuur - FC Volendam 2-2 (2-1). 30. Xander Houtkoop 1-0, 31. Rodney Antwi 1-1, 39. Daniel Crowley 2-1, 75. Anthony Berensteijn 2-2. Giele kaart: Alvin Daniels (SC Cambuur).
Opstelling SC Cambuur: Cummins; Van Wermeskerken, Van der Laan, Schilder, Teijsse (46. Rosheuvel); Kip (83. Van Kippersluis), Crowley, Boerlage; Daniels (72. Kallon), Barto, Houtkoop.


title: Huldiging foar Olympyske medaljewinners op It Hearrenfean

maintext:
De gemeente Hearrenfean huldiget nije wike tongersdei syn Olympyske medaljewinners. Dat wurdt dien by in feest op de Oude Koemarkt dat jûns om 19.00 oere begjint. Neist de sporters wurde dan ek har treners en coaches yn it sintsje set. Neffens eigen sizzen is der gjin gemeente dêr't safolle sporters in medalje wûn ha by de Olympyske Winterspelen as Hearrenfean.
Foar en nei de huldiging is der muzyk, ûnder oare fan de Glasblazers.


title: Ariëns einiget yn einklassemint Marathon Cup op twadde plak

maintext:
Maratonreedrider Crispijn Ariëns is der sneontejûn net yn slagge de Marathon Cup op syn namme te skriuwen. De reedrider út Wolvegea wie de iennige dy't nûmer ien Sjoerd den Hertog yn de stân noch foarby koe, mar yn de lêste maratonwedstriid fan it seizoen einige de klassemintslieder boppe ploechgenoat Ariëns, wêrtroch't Den Hertog it einklassemint wûn.
De wedstriid op de Jaap Edenbaan yn Amsterdam waard wûn troch Simon Schouten. Bart Swings waard twadde.
By de froulju wûn Lisa van der Geest, foar nûmer twa Iris van der Stelt. Beau Wagemaker einige as tredde.


title: Wenningbrân yn Kleaster-Lidlum, gjin ferwûnen

maintext:
De brânwacht moast sneontejûn útride foar in brân yn in wenning yn Kleaster-Lidlum, by Easterbierrum. It gie om in wenningbrân oan de Muntsewei. By de brân binne gjin minsken ferwûne rekke, mar it hûs hat wol flink wat skea oprûn. Foar de bewenners is stichting Salvage oproppen om de skea ôf te hanneljen.
De brânwacht krige nei sânen in melding binnen fan in brân yn de sliepkeamer fan it hûs. Dêrop rieden twa auto's fan de brânwacht út nei Kleaster-Lidlum.


title: Kollum: "Swipe mei Grapperhaus"

maintext:
Ik sil daliks mar mei de doar yn hûs falle. Ik makke my oant in oantal dagen lyn sa no en dan skuldich oan in misdriuw. En dêr moast ik soms foar boetsje. Lêstendeis hie ik myn dochter nei de bushalte yn Drachten brocht en wie op wei werom nei hûs, doe't se my in appke stjoerde. Ik wit net iens mear wêr't it oer gie. Wat ik noch wol wit, is dat middenyn de jûnsdrokte op de Burgemeester Wuiteweg yn Drachten, in auto mei in bloedgong om my hinne fleach. Hy skampte noch krekt net de auto dy't my temjitte kaam, mar in soad skeelde dat net. Ik hie daliks wol troch dat ik de sigaar wie. Nei twa tellen ljochte yn reade letters 'Politie, volgen' op yn de auto foar my. Om koart te kriemen, se hiene sjoen dat ik mei de telefoan yn de hân siet. Ik wie dus yn oertrêding. Dêr kinne je fan alles tsjinyn bringe, bygelyks dat je al tritich jier skeafrij ride en mear dingen yn jo foardiel, mar dat jout neat. Je kinne ek sizze dat sy de regels ek mei fuotten trêdzje, mar meastal helpt dat ek net. Ik hie boppedat de riem net om en myn rydbewiis lei thús op it kopyeararapparaat. 'Hoe vind je zelf dat het gaat?' frege de plysje wat synysk.
In wike letter, want as der jild komme moat is de BV Nederlân der as de hinnen by, foel der in kladde fan it CJIB op de matte. 239 euro koste dat appke fan myn dochter my. Ik haw it betelle en wie it al hast wer ferjitten, mar lokkich binne der Snitsers yn dizze wrâld. Dizze wike kaam yn it nijs dat ien fan harren mei sukses in boete oangeande mobyl gedoch yn de auto oanfochten hat. It hôf stelde dat as de mobile telefoan yn in hâlder sit en jo swipe foar it leave faderlân wei, dit gjin oertrêding is. As ik ien appke besjoch mei de telefoan yn de hân, kostet my dat sawat in kwart fan it minimumlean.
Snappe jo it noch, bêste harker fan de Omrop?
It is krekt as mei kannabis. De kofjesjop mei it wol ferkeapje, mar it mei net produsearre wurde. It mei regels folplempte Nederlân op syn smelst. Mar ik woe graach even neitinke oer it ferskil tusken de legale wize fan swipen en de yllegale, dy't troch it gros fan de autoriders brûkt wurdt. Sterker, yn de nijere auto's sitte komplete skermen dêr't je mei belje, muzyk útsykje, de aktuele wearde fan jo effekten neisjen kinne en jo kinne der ek noch útfine hokker restaurant tichteby jo rûte te finen is. En al dy ôflieding is folslein legaal.
Ik ha leard dat je yn oplossings tinke moatte. En dy oplossing is my troch it hôf yn de skoat smiten, wêrfoar tige tank. By GSMpunt.nl ha ik foar de grouwe som fan 9.95 euro in telefoanhâlder kocht. De goedkeapste dy't der is. Dan kin ik dat appke fan myn dochter legaal besjen en fuortswipe. Wylst ik krekt like goed ôflieden bin. Mar dat makket neat út, as it hier mar goed sit en de mobyl yn de hâlder. O, foar de minsken dy't my no ferketterje wolle, ik belje yn de auto kreas fia bluetooth, hear. Ek hielendal legaal. Mar fertel my no net dat ik mear ôflaat wêze soe as ik ien appke lês mei de telefoan yn de hân, as wannear't my suf swipe wylst myn telefoan yn in hâlderke fan tsien euro hinget. Grutter kolder haw ik noch nea heard. Dus de spierballetaal fan minister Grapperhaus, dy't twa jier sel foar appen achter it stjoer hawwe wol en swipe yn de hâlder legitym fynt, klinkt as in betide 1 april-grap. Ik bin bang dat er it net sa bedoelt.


title: VLOG: mear wurkgelegenheid en kalefaterje de doarpen op

maintext:
Op woansdei 21 maart binne de lanlike gemeenteriedsferkiezingen en meie de ynwenners fan fjirtjin Fryske gemeenten stimme foar in nije gemeenteried. Wat libbet by de ynwenners fan dizze gemeenten? Om dat út te sykjen binne Bauke Deelstra, Lennie Bronsveld en Afke Boven fan 12 oant en mei 16 maart op 'en paad om út al dizze gemeentes wei ferslach te dwaan. Dat dogge se op Omrop Fryslân radio, mar ek online yn de foarm fan in vlog.
Bauke Deelstra yn de gemeente Weststellingwerf
Lennie Bronsveld yn de gemeente Dantumadiel
Afke Boven yn de gemeente Harns
Folgje alles oer de gemeenteriedsferkiezingen.


title: Trije moanne finzenisstraf foar deadsbedriging op Whatsapp

maintext:
In man út Snits moat trije moanne de sel yn, omdat er syn freondinne fan doedestiids op Whatsapp mei de dea bedrige hat. De man seit dat se him ta it uterste dreaun hie en dat sy him ek bedrige hie. Neffens him hearde de rûge taal dy't er brûkte by harren relaasje.
De Snitser hat al ris earder feroardiele west foar mishanneling en bedriging fan syn freondinne. Doe krige er in wurkstraf en trije moanne sel ûnder betingst. Hy moat no twa fan de trije moanne fan dy staf op betingst útsitte. En foar de nije bedriging kriget er der ien moanne by.


title: Noard-Hollanner sel yn nei stellerij by Fryske jachthavens

maintext:
In man út Grootebroek yn Noard-Hollân moat twa wiken de sel yn, omdat er yn 'e simmer fan ferline jier in pear kear jild stellen hat út wetterautomaten by jachthavens yn Ychtenbrêge.
Earst wie de wetterautomaat fan jachthaven De Merenpoort syn doel. In wike letter helle er mei in maat de automaat fan De Merenpoort en dy fan jachthaven De Meerkoet leech.
Doe't se oppakt waarden, fûn de plysje in kaart fan farwetters yn it noarden. Yn de navigaasje-apparatuer stiene wettersportplakken programmearre. De fertochte hat in strafblêd. Dêrom krige er gjin wurkstraf mear, mar in pear wike sel.


title: Kollum: "Fryslân yn it tsjuster"

maintext:
"Woansdei wie op in soad plakken steuring, want de strjitteferljochting brânde net. Twitter eksplodearre sawat, want eltsenien woe der even melding fan meitsje dat de ljochten it net dienen. Ik wie mei de auto ûnderweis. Earst by ús troch it doarp en letter oer de grutte dyk nei It Feen, want we moasten in pear stuollen ophelje. Net nei It Fean, mar nei It Feen, dus. En ek de ljochten by it klaverblêd wienen út.
Myn dochter, dy't har rydbewiis ek hat, ried mei my mei en we wienen it der eins wol oer iens dat we de strjitlampen net echt mist hienen. Al hielendal net by dat klaverblêd. As je mei de auto oer de A-diken ride, is de oerdied oan lampen eins je reinste flauwekul. De ferljochting yn de koplampen fan auto is meastal rom foldwaande om je wei te finen. De hiele Rânestêd is ien grutte krystbeam as je it fan út de romte besjogge.
Fryslân is al aardich tsjuster as je it dêrmei fergelykje, mar woansdei dus noch wat ekstra. Ik moat der wol bysizze dat it woansdeitejûn fansels skitterjend moai waar wie, it frear in graad as njoggen en de moanne skynde syn ljocht oer de greiden dêr't in lyts laachje snie op lei. Dus dan is de wrâld überhaupt al in stik ljochter en moaier. Yn datsoarte gefallen kinne we dochs mei folle minder keunstljocht ta?
As it reint, tsjuster is en it sicht striemin, ja, dan moatte der ljochten wêze om je te helpen je paad te finen. En yn de beboude komt, is it ek noflik foar minsken om je wat feilich te fielen en dus is hjir en dêr in ljochtpunt dan prima.
Maatwurk leverje yn it brûken fan keunstljocht. Maatwurk, it skrikwurd foar alle formattigers en oerheden. Want se binne allegearre deabenaud foar maatwurk. Hoe moat dat dan? No, neffens my is der yn dit gefal gjin reden foar panyk en is der in soad te automatisearjen.
As je no yn hiel Nederlân ris begjinne soenen om de helte fan alle lampen út te dwaan, hoefolle stroom soenen je dan op jierbasis besparje? Mei de helte oan kapasiteit is bygelyks it klaverblêd by It Feen noch altyd mear as genôch ferljochte. By rein, mist en oar waar dêr't ekstra ljocht handich is, kin dat doch troch sensors bepaald wurde? In dikke sniebui? Min sicht troch rein? Hup, de sensor jout oan dat der wat ekstra ljocht byskeakele wurde moat. Is de bui foarby en lûkt de loft iepen? Okee, dan kin der wer in part fan alle ljochtfersmoarging út. It moat yn dizze digitale tiid dochs net sa dreech wêze om soks mooglik te meitsjen?
Mei al it jild en enerzjy dy't je dêrmei besparje, kinne knyppunten op it mêd fan feiligens moai oanpakt wurde. Tsjustere tunneltsjes, gloppen en oare plakken dêr't minsken harren net op harren gemak fiele. Sa snijt it mes oan twa kanten."


title: Acht moannen sel foar oerfaller fan Ljouwerter juwelier

maintext:
In man dy't ferline jier yn Ljouwert in meiwurkster fan in juwelier mei in pistoal bedrige hat, moat acht moannen de sel yn. De man hie in kassette mei kettingen mei in wearde fan goed 20.000 euro út de hannen fan de frou skuord, yn in juwelierssaak oan de Nijstêd. Dêrnei wie er útnaaid. De frou gie efter him oan en krige yn de Doelesteech in wapen op har rjochte.
It wie in neppistoal, mar dat hie de frou net yn 'e gaten. De man hie de oerfal hielendal pland en it pistoal der spesjaal foar kocht. De fertochte komt út Libië en is hjir yllegaal. Nei syn straf wurdt er nei alle gedachten útset.


title: Man komt te ferstjerren by oanhâlding yn Techum yn Ljouwert

maintext:
Yn in wenning op It Heafek yn de Ljouwerter wyk Techum is sneontenacht by in oanhâlding in man om it libben kaam. De plysje hie fan buertbewenners in melding krigen dat der yn in wenning oan It Heafek in rûzje geande wie. Doe't aginten besochten om tusken de fjochtersbazen te kommen, fersette it slachtoffer him bot.
By de oanhâlding dy't dêrop folge waard de man net goed. Der is noch besocht om de man te reanimearjen, en ek wiene der twa ambulânses en in traumahelikopter oproppen om assistinsje te jaan by it rêden fan it slachtoffer. Dochs helle dit allegearre neat út, en ferstoar it slachtoffer.
Ryksresjerzje
Wat der krekt bard is, is noch net dúdlik. Ek is noch net bekend hoefolle minsken yn de wenning oanwêzich wiene op it momint fan de dea fan de man. De saak is oerhevele oan de Ryksresjerzje, dy't no ûndersyk docht nei de saak. De minsken dy't yn de wenning wiene op it stuit fan it barren binne opfongen en heard.


title: Ite en prate oer de posysje fan froulju

maintext:
Goed fyftich froulju komme tongersdei op Skiermûntseach byinoar foar in moarnsbrochje. Sy dogge dit yn it ramt fan Ynternasjonale Frouljusdei. Oer de hiele wrâld wurdt tongersdei omtinken frege foar de posysje fan de frou. It giet dan bygelyks om ekonomyske selsstannichheid, húslik geweld en oare saken op it mêd fan emansipaasje en partisipaasje.
It idee foar it moarnsbrochje komt fan boargemaster Ineke van Gent fan Skiermûntseach. De froulju sille mei-inoar ite en prate, mar der komt ek in sprekker en der is muzyk.


title: Sicko Heldoorn nei Huizen as waarnimmend boargemaster

maintext:
Sicko Heldoorn wurdt waarnimmend boargemaster fan de gemeente Huizen yn Noard-Hollân. Hy folget dêr Fons Hertog op, dy't ferline moanne syn funksje as boargemaster dellei. De 61-jierrige Heldoorn wie de ôfrûne jierren aktyf as boargemaster yn de gemeente Dantumadiel, ek as waarnimmer. Dêrfoar wie de PvdA'er boargemaster fan de gemeente Opsterlân en deputearre fan de provinsje Fryslân.
De kommende jierren sil de gemeente Huizen fusearje; dêrom wurdt der yn de tuskentiid allinne in waarnimmer beneamd.


title: Rutger Hauer sil film opnimme yn Grinslân

maintext:
It hie eins noch in geheim bliuwe moatten, mar akteur Rutger Hauer út Beetstersweach hat yn it telefyzjeprogramma De Wereld Draait Door dochs fertelt dat er spylje sil yn in nije film, dy't opnommen wurdt yn it Grinzer Sâltkamp. Dat skriuwt RTV Noord.
Produksjemaatskippij Fourcourners hat befêstige dat se in koarte film opnimme sille oer in âlde man dy't al syn hiele libben fisker is. Ta syn grutte argewaasje fangt hy allinnich mar plestik ôffal. Op in dei fangt hy lykwols in bears en dat jout him wer moed. Wat der dêrnei bart, is noch in ferrassing. De draaidagen hat de produksjemaatskippij noch net bekend makke, om foar te kommen dat der in soad folk op de opnamen ôfkomt.


title: Njoggen moannen sel foar deadlike oanriding De Jouwer

maintext:
De frachtweinsjauffeur dy't ein 2016 by de rotonde fan De Jouwer in deadlik ferkearsûngelok feroarsake, hat in finzenisstraf krigen fan njoggen moannen, en is foar oardel jier syn rydbewiis kwyt.
By it ûngelok is in 31-jierrige man út Snits om it libben kaam. Syn 29-jierrige frou rekke swier ferwûne. Se sit foar de rest fan har libben yn in rolstoel. It dochterke fan in jier, dat ek yn de auto siet, rekke licht ferwûne.
Neffens de rjochter hat de frachtautosjauffeur tige ûnfoarsichtich en ûnoplettend hannele. It is in in man (40) út Mijdrecht. Hy wie op syn telefoan dwaande mei it wissen fan pornosites. De útspraak is gelyk oan de eask fan Justysje.


title: Bruno Rummler: "Ik bin Doede syn grutste fan"

maintext:
Bruno Rummler, sels ek trûbadoer, neamt himsels de grutste fan fan de snein ferstoarne sjonger Doede Bleeker. Hy is boppedat syn neef. "Hy is troch hertfalen weirekke, syn dea hienen we net ferwachtsje kinnen. As lyts jonkje draaide ik syn cd's. Op myn alfde learde ik gitaarspyljen en koe ik alle ferskes út de holle. Hy hat my wol oanset om muzyk te meitsjen." Sa fertelde er yn De middei fan Fryslân.
Bruno hat sels in drege tiid hân, en de muzyk fan syn omke hat him dêr bot by holpen. "In ferske as 'Kensto dat gefoel' mei de sin 'Vlieg fut naar morgen, als alles anders wurdt', dêr kin ik my goed yn fine."
De lêste wiken wie er dwaande om de muzyk fan Doede Bleeker te sammeljen en te digitalisearjen. "Online kinst syn ferskes amper lústerje. Doe ha ik him oanbean om syn wurk te digitalisearjen. Dan kinne we ek syn gefoelige ferskes hearre litte, dy binne ek de muoite wurdich." It soe dizze wike online komme. Mei Doede syn dochter Janna hat er dêr kontakt oer, hy sil it wurk meikoarten dien meitsje. "In pear wiken lyn ha ik de cd's by him ophelle. We soenen tegearre noch muzyk meitsje. Hy wit presys hoe't je in gefoel yn in ferske fange kinne. Muzyk wie de konneksje tusken ús, mar ik ha ek twa simmers by him yn de fisksaak wurke."


title: Achtkarspelen liket keapsnein te krijen

maintext: It liket in kwestje fan tiid foardat de winkels yn Achtkarspelen ek op snein iepengean. By it listlûkersdebat moandeitejûn waard dúdlik dat hast alle partijen wolle dat dy keapsnein der komt, útsein de fraksje fan de ChristenUnie. Dochs joech listlûker Toos van der Vaart oan dat der mei de fraksje oer te praten falt, mocht it oan 'e oarder komme by mooglike koälysjepetearen. De winkels yn Achtkarspelen sille nei alle gedachten allinnich de middeis iepen wêze, lykas yn de buorgemeenten it gefal is.


title: Earste paniel fan sinnedak op stâl Skiermûntseach pleatst

maintext:
Boargemaster Ineke van Gent fan Skiermûntseach hat tiisdei de earste fan mei-inoar 750 sinnepanielen pleatst op de stâlen fan de pleats De Duinhoeve op it eilân. De panielen kinne 230.000 kilowatt leverje foar seker tritich jier. De ynvestearring fan goed twa ton is mooglik makke troch in subsydzje yn it ramt fan de Rijksregeling Subsidie Duurzame Energie. Dêrby krijt de boer in fêst bedrach foar de stroom dy't er per kilowatt leveret.
Der binne noch mear boeren op Skiermûntseach dy't in sinnedak oanlizze sille of wolle. Oer in pear moanne wurdt in oar sinnedak fan in pleats yn gebrûk naam. Dat is in inisjatyf fan de eilanner Energiekoöperaasje De Sintrale. Bewenners koene harren ynskriuwe foar de oanskaf fan ien fan de goed twahûndert sinnepanielen. De belangstelling wie sa grut, dat De Sintrale no wurket oan in twadde en tredde sinnedak.


title: Takomst frouljusfuotbal VIOD Driezum stiet faai

maintext:
De takomst fan it frouljusfuotbal by VIOD Driezum is ûnwis. De klup spilet op it stuit haadklasse en hat de ambysje troch te stjitten nei de topklasse. Mar der spylje meardere saken wêrtroch't it kweekplak fan talintfolle fuotbalsters op syn gat leit.
"Net wolkom"
By de frouljusseleksje spylje in soad froulju dy't net út Driezum en Wâlterswâld wei komme. Dy fiele harren net altyd like wolkom, seit Jouke Dantuma, de man dy't it frouljusfuotbal yn Driezum-Wâlterswâld grut makke hat. "Se binne gjin minsken mei in blau-wyt VIOD-hert. Se komme hjir omdat wy it hjir allegearre goed foarinoar hawwe."
Oan de oare kant dogge se ek gjin frijwilligerswurk yn it doarp en dat falt net oeral like goed. Dêr komt by: guon famkes nimme yn it talinteteam it plak yn fan in jonkje út it doarp en dat jout dan wer problemen mei de sponsor. "En dan moatte jo achter jo eigen belied stean bliuwe. Dat hawwe wy mei ús allen ôfpraat. In miksteam mei allegearre jonkjes, sadat de jonkjes ek op in heger nivo fuotbalje", seit Dantuma.
Takom seizoen driigje tsien spylsters op te stappen. "As de sfear goed is en der wurdearring is, dan bliuwe se. Mar dat fernimme se net" seit Dantuma. "Der hat noch net in lid fan it nije bestjoer in sekonde by in wedstriid fan de froulju sjoen. As de froulju thús fuotbalje, dan spylje se tagelyk mei it earste. In ferskil 50 meter tusken it iene fjild en it oare."
Gearwurking mei oare klups
Dy froulju hawwe oanjûn dat se nei in oare klup wolle. As jo op haadklassenivo bliuwe wolle, kin dat iens inkeld mar troch gearwurking. It bestjoer wol dat net, seit Dantuma. "As de froulju opstappe, betsjut dat de ein fan alve jier súksessen op fjild, yn seal en mei beachsoccer.
"Se binne wol wolkom"
VIOD-bestjoerslid Albert Boerma ûntstriidt dat de spylsters net wolkom binne: "Jin wolkom fiele is in gefoel. Wy hite harren wolkom en wy wolle haren ek wolkom fiele litte."
"It probleem leit him mear yn it beliedsramt en de fyzje dêryn. Wy hawwe mei de dameskommisje is petear oangien oer de ambysjes wat it topklassenivo oanbelanget en watfoar middelen dêrfoar nedich binne. " Boersma seit dat se dêryn fan miening ferskille kinne mei de 'dameskommisje'.
Nij fjild
"De dameskommisje joech oan dat de froulju op basis dan twa saken gearwurking sykje woene mei in oare feriening. It iene is de fasiliteiten (dat VIOD gjin keunstgersfjild hat). Wy binne al yn petear mei de gemeente oer in nij fjild. Dat soe in keunstgersfjild wurde kinne, of in hybride fjild of in gersfjild.
"Unkostefergoeding past net by it doarpskarakter fan de klup"
"It twadde punt wie in gebrek oan finansjele middelen om it topklassenivo te beheljen of te garandearjen. Yn de topklasse komt it oars mei de trainer, ek kwa kosteplaatsje. "De dameskommisje hat ek oanjûn dat der spylsters fan fierder wei komme sille om de topklasse te waarboargjen. Dy moatte dan safolle kilometers meitsje. As se dat allinnich betelje moatte, dan wurdt dat in no-go. Dus dan soe der in ûnkostefergoeding komme moatte. Mar dat past net by it doarpskarakter fan ús fuotbalferiening. Dêr wolle wy net yn meigean. It frouljusteam is safier kaam, ek sûnder keunstgersfjild en ûnkostefergoeding."
"Wy hoopje dat de spylsters net opstappe en besykje harren ek deselde ûndersteuning te bieden as de ôfrûne jierren. Wy betreure de gong fan saken. Altyd hawwe wy oanjûn dat wy damesfuotbal foar VIOD behâlde wolle. Dan kin der ferskil yn ambysje of fyzje wezen, mar moat soks liede ta dizze situaasje? Om ús hie it net sa hoegd."


title: UPDATE: Earste ljipaaien Skylge en It Amelân

maintext:
Op Skylge is it earste ljipaai fûn. Steven Klijn seach it lizzen yn in stik lân flakby Formearum. De finer is yn it sintsje set, mei it bestjoer fan de Fûgelwacht fan Skylge derby. Der mei no net mear ljipaaisocht wurde yn it frije fjid fan Skylge.
Gistermiddag vond Steven Klijn het eerste kievitsei van #Terschelling. Steven vond het nestje vlakbij #Formerum. Er vond in aanwezigheid van het bestuur van Vogelwacht Terschelling een huldiging plaats. Gefeliciteerd Steven! Het vrije veld van Terschellling is daarmee gesloten. pic.twitter.com/pwLKHdw2wo — BFVW (@BFVW) March 27, 2018
Gerardus van Leeuwen hat it earste ljipaai fan de gemeente It Amelân fûn. Moandeitemiddei om healwei fiven hinne fûn er it aai oan de eastkant fan de Reewei yn Hollum. Van Leeuwen wurdt woansdeitemoarn huldige op it gemeentehûs.


title: Plannen foar 90 sosjale hierwenten op It Hearrenfean

maintext:
WoonFriesland wol op it plak fan it âlde postkantoar oan it Boargemaster Kuperusplein op It Hearrenfean op syn minst 90 sosjale hierwenningen bouwe. It is de bedoeling dat der uterlik yn de hjerst fan 2020 mei de bou úteinset wurdt. De gemeente wol by de plannen oanslute en útsykje hoe't it eastlik part fan it sintrum fan It Hearrenfean it bêst ûntwikkele wurde kin.
De gemeente sil earst yn petear mei direkt belanghawwenden yn de omjouwing oer de fraach hoe't it gebiet oantrekliker makke wurde kin. Dêrnei wurdt praat mei ûnder oare ûndernimmers, bewenners en sintrumbesikers.


title: Sel en twangferpleging easke tsjin kondukteurmishanneler

maintext:
Tsjin in man út Assen is tsien moanne sel en tbs mei twangferpleging easke, omdat er oardel jier lyn in kondukteur mishannele hat yn de trein fan Snits nei Ljouwert. De man sit al dy tiid al fêst, omdat der gjin klinyk fûn wurde koe om him te ûndersykjen. De fertochte hat ferskate psychiatryske problemen.
Hy hat de kondukteur in brutsen noas slein, doe't dy him nei syn kaartsje frege. Neffens saakkundigen is in twongen behanneling de iennichste manier om foar te kommen dat de man wer de fout yngiet. De rjochter docht oer twa wiken útspraak.


title: "Fan it gas ôf? Freeslik, wy ha krekt in nije kachel kocht!

maintext:
De meidieling dat de winning fan ierdgas yn Grinslân definityf stopset wurdt, kaam fannewike dochs noch ûnferwachte. Op de Ljouwerter freedsmerk wiene de reaksjes wikseljend op dat beslút: "Moai, heech tiid der der ris trochpakt wurdt", oant: "Freselik, wy ha krekt in nije kachel kocht! Hoe moat dat no?"
In soad minsken makken har soargen oer de kosten fan dy operaasje. "Wa betellet dat allegear? As der gjin subsydzje foar komt, docht nimmen dat. Mar ja, as der gjin gas mear is..." In echtpear fertelde dat se koartlyn in nije gastsjettel kocht hiene: "Moat dy daliks mar wer op de schroothoop? En dy ynstallateurs dan, dy gean op 'e flesse!" In frou út Grinslân, fan wa't it hûs ek boukundich fersterke is om't se yn it gebiet wennet, wie foarsichtich: "Eerst zien, dan geloven..."


title: LIVE: Sa is der stimd yn dyn gemeente

maintext:
Witte hoe't Fryslân en dyn gemeente stimd hat? De útslaggejûn is woansdeitejûn fan 22.00 oere ôf te sjen op Omrop Fryslân telefyzje. De útslaggen kinne jo ek op de radio of yn de stream hjirboppe folgje. Utslaggen, ferslachjouwers op lokaasje, analyzes en de earste reaksjes komme yn it ferkiezingsprogramma 'Fryslân Kiest' foarby.
Hoe hawwe de ynwenners yn dyn gemeente stimd?
Sykje hjirûnder op dyn gemeente en sjoch hoe't dêr stimd is:
Utslaggen
De stimlokalen yn Fryslân sluten om 21.00 oere harren doarren. Yn 14 gemeenten mochten ynwenners stimme foar de gemeenteriedsferkiezingen. Dêrneist koene alle stimgerjochtigen fan Fryslân harren stim útbringe foar it referindum. Hjirûnder fynst de útslaggen fan de gemeenteriedsferkiezingen.
Achtkarspelen:
Noch gjin útslaggen bekend
Dantumadiel:
Noch gjin útslaggen bekend
De Fryske Marren:
Noch gjin útslaggen bekend
Eaststellingwerf:
Opkomst: 54,3%
OostellingwerfsBelang: 29,9% (7 sitten)
PvdA: 15,3% (3 sitten)
CDA: 13,7% (3 sitten)
VVD: 11,9% (3 sitten)
GroenLinks: 9,7% (2 sitten)
ChristenUnie: 7,6% (1 sit)
D66: 5,7% (1 sit)
StellingwerfPlus: 5,6% (1 sit)
Flylân:
Opkomst: 63,0%
Nieuw Liberaal Vlieland: 44,8% (4 sitten)
GroenWit: 36,3% (3 sitten)
Algemeen Belang Vlieland: 16,7% (2 sitten)
Harns:
Noch gjin útslaggen bekend
It Amelân:
Noch gjin útslaggen bekend
It Hearrenfean:
Noch gjin útslaggen bekend
Opsterlân:
Noch gjin útslaggen bekend
Skiermûntseach:
Opkomst: 82,5%
Samen voor Schiermonnikoog: 47,2% (4 sitten)
Ons Belang: 27,5% (3 sitten)
Schiermonnikoogs Belang: 23,9% (2 sitten)
Skylge:
Noch gjin útslaggen bekend
Smellingerlân:
Noch gjin útslaggen bekend
Tytsjerksteradiel:
Opkomst: 60,4%
CDA: 23,0% (6 sitten)
FNP: 18,8% (5 sitten)
GroenLinks: 14,9% (3 sitten)
VVD: 13,8% (3 sitten)
PvdA: 11,6% (3 sitten)
ChristenUnie: 10,7% (2 sitten)
D66: 6,8% (1 sit)
Weststellingwerf:
Noch gjin útslaggen bekend


title: FIDEO: It wurd is no oan de kiezers

maintext:
De kampanjes sitte der op, de listlûkersdebatten ha west, it wurd is no oan de kiezer. Yn fjirtjin Fryske gemeenten kin woansdei stimd wurde foar de gemeenteried en hiel Fryslân mei syn miening jaan oer de nije "sleepwet".
De pleatslike politisy sitte fansels yn spanning. Wa wint, wa ferliest? En pakke de lokale partijen de winst, sa't wol wat ferwachte wurdt? Yn de studio prate Eric Ennema mei politikolooch Jouke de Vries. En wy seagen by de tariedingen yn de gemeente Dantumadiel.


title: Learlingen komme yn 'e kunde mei beroppen plysje en bakker

maintext:
Hoe kieze bern de goede oplieding, dêr't letter ek in goede baan mei te finen is? In beropskar meitsje is foar in protte jongeren in probleem. Opliedingen biede safolle ferskillende rjochtingen. Dochs moatte skoalbern al betiid in rjochting kieze, foaral op it vmbo. Dêrom is der it projekt 'On Stage', om bern yn de kunde te bringen mei de praktyk. Sa'n 1000 Fryske vmbo-learlingen binne tiisdei by 150 bedriuwen op besite om te sjen wat dy praktyk ynhâldt.
Yn it sintrum fan It Hearrenfean koene de learlingen mei de plysje meirinne. Der wie in tal situaasjes foar opset: in man dy't in auto fernielt, dronkenskip, stellerij of in swalker dy't foar oerlêst soarget. By bakker Verloop op It Hearrenfean wiene de bern te gast om fan tichteby te sjen, hoe't it bakken fan in taart of in oranjekoeke yn syn wurk giet. Beide beroppen, bakker en plysje, lûke in protte belangstelling fan de jongeren.


title: Tsjûgen socht fan oanriding fytser op It Hearrenfean

maintext:
De plysje siket tsjûgen fan it ûngelok op de Ljouwerterstrjitwei op It Hearrenfean, wêrby't woansdeitemoarn in 13-jierrich jonkje út Aldeboarn slim ferwûne rekke. It jonkje botste op it fytspaad tsjin de auto fan in 54-jierrige bestjoerder út Oranjewâld, dy't fan de Ljouwerterstrjitwei ôfsloech nei de Windas en derby it fytspaad oerstekke moast.
Krekt foar it ûngelok liet de bestjoerder in oare fytser foargean. De plysje is benijd nei it ferhaal fan dizze fytser. It jonkje leit yn kritike tastân yn it sikehûs.


title: Grutte belangstelling foar Hollandse 100 op en om Thialf

maintext:
Op en om Thialf hinne op It Hearrenfean wurdt snein in lanlike aksje hâlden foar it goede doel. De aksje moat jild opsmite foar ûndersyk nei lymfeklierkanker. Dizze Hollandse 100 is in inisjatyf fan de stichting Lymph&Co, dy't oprjochten is troch Bernhard fan Oranje. De prins docht sels ek mei en syn mem, prinses Margriet, wie der moarns ek by.
Nei tsien kilometer op it iis fan Thialf fytse de dielnimmers op syn meast noch 90 kilometer. Under de dielnimmers wie ek âld-fuotballer Patrick Kluivert. Hy en syn frou Rossana binne ambassadeurs fan de stichting. Ferline jier is der 400.00 euro ophelle mei itselde evenemint, mar dan yn Biddinghuizen.


title: Tanke op kosten fan de baas: 120 oeren wurkstraf

maintext:
In ynwenner fan Sleat hat in wurkstraf krigen fan 120 oeren, omdat er oardel jier sûnder tastimming mei de tankpas fan syn baas tankte. De 20-jierrige man wurke de ôfrûne twa jier foar in autopoetsbedriuw op De Jouwer. Op in stuit waard ûntdutsen dat er stikem mei de tankpas brânstof yn syn eigen auto die, wylst de pas allinnich foar de bedriuwsauto's wie.
De fertochte sei dat er it mar ien kear dien hie, mar út syn tankgedrach die bliken, dat er folle faker privee tankte. Hy wie der mei begûn, koart neidat er syn rydbewiis helle hie. Neist de wurkstraf hat de man ek in selstraf fan trije moanne ûnder betingst krigen.


title: Bestjoerder ûngelok Waskemar is man út Hoarnstersweach

maintext:
De bestjoerder dy't snein oan it begjin fan de jûn omkaam by in auto-ûngelok yn Waskemar, is in 55-jierrige man út Hoarnstersweach. It slachtoffer botste op de Leidijk mei syn auto tsjin in beam, lit de plysje witte. Der sieten op dat stuit gjin oare minsken yn de auto. It is noch net dúdlik wat de oarsaak fan it ûngelok is.
De plysje hat op it plak fan it ûngelok ûndersyk dien nei de tadracht. Dat ûndersyk rint noch hieltyd.


title: LDODK ferliest by koprinner en kin allinnich noch mar hoopje

maintext:
De kuorballers fan LDODK ha minne saken dien mei it each op de play-offs yn de Korfbal League. De Gordyksters ferlearen freedtejûn mei 30-25 fan koprinner PKC. As konkurrint Fortuna snein wint fan Blauw-Wit, kin LDODK net mear yn de top fjouwer fan de kompetysje einigje en soenen se útskeakele wêze foar de play-offs. As Fortuna snein ferliest of lykspilet, hat LDODK noch kâns om fjirde te wurden en de play-offs wol te heljen.
PKC sterker
PKC naam freed yn Papendrecht fuortendaliks in lytse foarsprong en joech dy de earste helte net mear fuort. De ploegen giene mei in 17-13 stân it skoft yn. LDODK like sterk út de klaaikeamer te kommen en brocht de efterstân werom oant 18-15, mar dêrnei wie it wurd oan PKC, dat de foarsprong wer útboude en dy foarsprong fêsthold.
Henk Jan Mulder
By LDODK siet Henk Jan Mulder freed foar it earst as haadtrainer op de bank, nei it opstappen fan Erik Wolsink earder yn 'e wike.
Blessuere Erwin Zwart
It ferlies wie net de iennige tsjinfaller foar LDODK. International Erwin Zwart foel yn de earste helte út mei in blessuere oan 'e knibbel.


title: "Leantsjinst is mooglik oplossing foar tekoart húsdokters"

maintext:
By húsdokters sels leit it gefoelich, mar it is eins net foar te kommen dat húsdokters ophâlde as selsstannich ûndernimmer. Yn stee dêrfan komme se dan yn leantsjinst. Dat is oanlokliker foar jonge húsdokters, dy't faak yn dieltiid wurkje wolle. Dat seit foarsitter Meindert Dijkstra fan de Fryske húsdoktersferiening Noard. Dat is it ferbân fan húsdokters foar ûnder oare Ljouwert.
Húsdokters dêr hawwe in pasjintestop, nije ynwenners kinne mei gjin mooglikheid in húsdokter fine. Nei oanlieding fan in útstjoering fan Radar, ôfrûne moandei, hat de minister al sein dat hy ree is om lâns te kommen, om te praten oer in oplossing. Dijkstra sels is húsdokter yn de wyk Aldlân. Hy is noch wol selsstannich ûndernimmer. Neffens him hâlde in protte húsdokters leaver har frijheid as ûndernimmer, om sels har wurk en praktyk yn te rjochtsjen.
De tendins is al dat der hieltyd mear help komt foar de húsdokters, yn de foarm fan praktykûndersteuners, bygelyks foar de GGZ, somatyk of âldereinsoarch. Mar ek dêr sit in grins oan, fynt Dijkstra. Al dy praktykûndersteuners moatte ek begelaat en oanstjoerd wurde. De tiid dy't de húsdokter dêr yn stekke moat, giet ek wer ta skea fan de pasjint. Op 27 maart sitte ûnder oare de húsdokters en soarchfersekerder De Friesland by elkoar om in plan te meitsjen om it tekoart oan húsdokters op te lossen.


title: Lanlike proef op oare wize stimmen telle ek yn Harns

maintext:
Harns is ien fan de 22 gemeenten dy't by de kommende gemeenteriedsferkiezingen meidogge oan in proef mei it oars tellen fan de stimmen. Sagau't de stimburo's ticht binne, telle de meiwurkers fan de kieslokalen allinnich de stimmen fan elke partij en net mear fan elke kandidaat. Dat moat liede ta in earste útslach, dy't op de ferkiezingsjûn bekend makke wurdt. In dei letter telt in oare ploech, mei in frisse blik en yn alle rêst, hoefolle stimmen oft elke kandidaat persoanlik krigen hat. Dan witte kandidaat-riedsleden oft se foarkarstimmen genôch krigen hawwe om ferkeazen te wurden.
De proef moat dúdlik meitsje oft it effisjinter en betrouberder is om earst alle stimmen fan in partij te tellen. It eksperimint is betocht troch it ministearje fan Binnenlânske Saken. De gemeenteriedsferkiezingen binne op 21 maart.


title: Ekstra omtinken foar wurkjouwers mei bysûndere wurknimmers

maintext:
Spesjale oandacht foar wurkjouwers dy't minsken yn tsjinst hawwe mei in arbeidsefterstân. Se wurde tongersdei nammentlik yn hiel Fryslân yn it sintsje setten. Sa'n 200 Fryske bedriuwen krije fan it regionaal wurkbedriuw 'Fryslân Werkt' in ûnderskieding foar harren ynset foar dizze minsken. Dat gebeurt yn it ramt fan de lanlike 'dei fan tûzen foarbylden'. Dy dei is ûnderdiel fan it ynisjatyf 'Op nei 100.000 banen', wêrby't wurke wurdt oan 100.000 banen foar minsken mei in arbeidsbeheining, foar 2026.
Leave, hurde wurkers
Ien fan de bedriuwen mei wurknimmers mei in arbeidsbeheining is de Zuivelhoeve. Eigner Anton Klapwijk hat yn totaal trije wurknimmers dy't út de WaJong komme: twa yn Ljouwert en ien op It Hearrenfean. Hy fynt it frjemd om der in priis foar te krijen. "Ik hoorde ook dat ik de prijs kreeg. Raar, want ik vind dat iedereen deze lieve, hardwerkende mensen aan zou moeten nemen."


title: Helptsjinsten treffe yn sleat by Koarnjum lege auto oan

maintext:
Yn de nacht fan tongersdei op freed is by Koarnjum in auto yn de sleat bedarre. Dit barde oan de Skredyk, krekt bûten it doarp. Helptsjinsten riden manmachtich út. Doe't se op it plak oankamen, troffen se gjin minsken by of yn de auto oan.
Hoe't it ûngelok krekt barre koe is noch net dúdlik. De auto is yntusken fuortsleept.


title: Fakbûn treinmasinisten hat ferfierders ultimatum steld

maintext: It fakbûn foar treinmasinisten VVMC hat ferfierders Arriva en Keolis in ultimatum steld, nei't it earder al it foarstel foar in nije cao ôfwiisd hie. De direksjes ha no oant freedtemiddei 12 oere de tiid om mei in nei útstel te kommen. Neffens it fakbûn soarget it foarstel fan de wurkjouwers sels foar twaspjalt ûnder de meiwurkers, om't guon masinisten en stewards net meinommen binne. As de ferfierbedriuwen net foar freed reagearje, dan slút it fakbûn aksjes ûnder de meiwurkers net út.


title: Fryske Baukje de Graaf skoart by The Voice Kids

maintext:
Baukje de Graaf út Noardburgum docht mei oan The Voice Kids. Se smiet hege eagen op telefyzje en ek op de sosjale media gie it oer har optreden. Se song yn it Frysk, it nûmer 'In nije dei' fan De Kast.
"It is 18 septimber al opnommen, mar ik ha it no foar it earst weromsjoen. It is hiel bysûnder. Doe't ik it poadium opkaam, hie ik wol senuwen, mar ik tocht: ik gean dit gewoan dwaan en sjoch wol oft se draaie," fertelde se yn De middei fan Fryslân. Oan de ein fan it optreden draaiden twa coaches, Ali B en Marco Borsato. "Ik begûn te gillen."
Se keas foar Marco Borsato as coach. "Hy liket my in aardich persoan, en hy sjongt al hiel lang, dus hy kin my it measte leare." Nei de útstjoering ûntplofte har sosjale media. "Ik ha no it dûbele tal folgers derby en krige in hiel soad berjochten. It wie hiel leuk en posityf." Se mei fansels neat sizze oer hoe't it har fierder fergiet yn it talinteprogramma, mar har coach hat har goed holpen. "Ik ha in soad leard en erfaring opdien. Ik ha in leuke tiid hân." Meikoarten komme de Battles op telefyzje.


title: Gersbaanracer Jannick de Jong 4 jier skorst fanwegen doping

maintext:
Mearfâldich Europeesk en Nederlânsk kampioen yn it gersbaanracen, Jannick de Jong (30) fan De Gordyk, hat yn novimber ferline jier in skorsing fan fjouwer jier oan syn broek krigen om't der by in dopingkontrôle amfetamine yn syn bloed fûn is. Dat docht bliken út in útspraak fan de tuchtkommisje fan it Instituut Sport Rechtspraak, dy't Omrop Fryslân yn hannen hat. De útspraak is oant no ta nea offisjeel nei bûten kaam. De Jong is yn berop gien tsjin de skorsing. Hy wachtet no op de útspraak dêrfan.
Eardere kannabis-skorsing
Op 30 april hat De Jong meidien oan it Iepen Nederlânsk Kampioenskip yn Eenrum. By in dopingkontrôle waard amfetamine oantroffen yn syn bloed. En dat is in ferbean middel. De saak is foarkaam by de tuchtkommisje fan it instituut voor sportrechtspraak. Dy hat him de skorsing fan fjouwer jier oplein: Twa jier foar dizze oertrêding en twa jier om't der earder ek alris kannabis yn syn bloed fûn is.
Fersin
De Jong soe de amfetamine net brûkt ha om better te prestearjen, mar soe de drugs op Keningsdei by fersin binnen krigen ha. De tuchtkommisje fynt dat De Jong better oplette moatten hie.
Heger berop
De Jong is no yn ôfwachting fan in heger berop. Hy is striidber. Mocht hy gjin gelyk krije by de tuchtkommisje, dan sit hy syn skorsing út, mar komt hy dêrnei wer werom op de motor.


title: Jong SC Hearrenfean pakt ien punt tsjin Jong Roda JC

maintext:
De beloften fan SC Hearrenfean hawwe moandei yn de beker mei 1-1 gelykspile by Roda JC yn Kerkrade. It team fan Hearrenfean hie dizze kear gjin spilers út it earste alvetal en dat fan Roda wol. By Hearrenfean diene seis spilers mei fan it alvetal ûnder de 19 jier en dy hiene ôfrûne sneon ek al spile. Trainer Chris de Wagt is tige tefreden mei it 1-1 gelykspul. Hy fynt dat syn jonges in poerbêste prestaasje delset hawwe, ek omdat se tsjin earste alvetalspilers spiljen.
Beide ploegen giene sûnder skoard te hawwen de rêst yn. Yn de 53e minút makke Mart Remans in doelpunt foar Roda. Hearrenfeanspiler Aleksander Palamar makke yn de 66e minút de lykmakker.
Takom wike tiisdei spylje de beloften fan SC Hearrenfean tsjin PEC Zwolle. De wedstriid is om 14:00 oere op sportpark Skoatterwâld. PEC Zwolle, NAC Breda en Hearrenfean binne allegearre noch yn de race foar de heale finale. Inkeld de earste twa gean oer.


title: 'Froulike' ried fan gemeente Hearrenfean ynstallearre

maintext:
De gemeenteried fan Hearrenfean bestiet no offisjeel foar de helte út froulju. Yn in folle riedseal hat de ynstallaasje plakfûn. Yn totaal binne 15 fan de 31 riedsleden in frou. Boargemaster Tjeerd van der Zwan is goed te sprekken oer de nije man-frou ferhâlding yn de ried. "Er ontstaat een bredere blik op veel zaken met andere invalshoeken. Het wordt diverser en dat is alleen maar goed."
Allochtoanen
De froulike gemeenteriedsleden sizze it super te finen dat der safolle froulju binne, mar dochs is de situaasje noch net perfekt. Gerrie Rozema fan GrienLinks dêroer: "Er zitten bijvoorbeeld geen allochtonen in de gemeenteraad, dus een echte afspiegeling zijn we nog niet."


title: Mingde gefoelens oer sânwinning yn de Iselmar by Aldemardum

maintext:
Mingde gefoelens yn de Súdwesthoeke oer it winnen fan sân yn de Iselmar. De ien seit dat it goed is foar de ekonomy yn de regio, de oare is benaud foar skea oan de natoer en de hoarizon.
By Aldemardum
Der lizze plannen om fan 2019 ôf sa'n fiif kilometer út de kust by Aldemardum sân út de mar te heljen. Dat wurdt oant in djipte fan 60 meter dien yn in gebiet fan 250 bunder.
30 jier
It sân wurdt brûkt foar de produksje fan beton. It sânwinningsbedriuw Royal Smalls wol in fergunning foar de kommende 30 jier. Yn dy perioade kin der 2 miljoen ton per jier wûn wurde.
By de winput komt in wurkeilân mei in ynstallaasje dy't it sân geskikt meitsje kin foar de betonyndustrie.
Ynformaasjegearkomste
Tongersdei wie der in ynformaasjegearkomste foar de ynwenners fan Aldemardum en omkriten. Benammen Iselmarfiskers stelle grutte fraachtekens by it projekt, dat neffens harren neidielige gefolgen foar de natoer ha sil.


title: Aris nei twa oerwinningen op rige ûnderút tsjin Den Helder

maintext:
De basketballers fan Aris stapten sneontejûn nei twa oerwinningen op rige dit kear as ferliezers fan it fjild. Yn sporthal Kealledykje gie it team fan Tony Van den Bosch ûnderút tsjin Den Helder, dat yn de kompetysje ien nei lêste stiet. It waard 69-66 foar de Noard-Hollanners.
Aris en Den Helder diene yn it begjin net in soad foar inoar ûnder, mar it earste kwart einige mei ien punt yn it foardiel fan de gasten. Mei in tuskenstân fan 17-16 op it skoareboerd begûnen beide ploegen oan it twadde kwart. Dêryn wie Den Helder in stik better as de Ljouwerters, mei in tuskenstân fan 34-24 as resultaat.
Yn it tredde kwart brocht Aris it ferskil werom nei seis punten (54-48). Yn it fjirde kwart moast it barre foar de Ljouwerters, mar Den Helder luts de oerwinning oer de streek (69-66).


title: Ljouwert krijt bierfestival yn septimber

maintext:
Spesjaalbierkafee De Markies en popsintrum Neushoorn yn Ljouwert organisearje op 22 septimber dit jier in bierfestival. Op it Mata Hariplein tsjinoer skouboarch De Harmonie presintearje 13 brouwerijen mear as 100 spesjaalbieren.
Brouwerijen dy't oan it festival meidogge binne De Moersleutel, Oedipus, Grutte Pier, 't Uiltje, De Kromme Haring, BrewDog, Stanislaus Brewskovitch, HopTop Brewery, BE+ER, Kleine Beer, Stone, Het BrouwDOK en Jopen.


description: De Harkemase Boys hawwe tiisdeitejûn mei 1-2 op eigen fjild ferlern fan ACV. It earste doelpunt yn dizze ynhelwedstriid fan 17 febrewaris wie foar de Friez

title: Harkemase Boys kin it net winne fan ACV


title: Fryslân wurket gear mei earme provinsje Seelân

maintext:
De provinsjes Fryslân en Seelân sille yntinsiver mei-inoar gearwurkje. Dat seit kommissaris fan de Kening Arno Brok. Seelân sit op it stuit yn finansjeel swier waar. Alle provinsjes ha earder al tasein jild oan Seelân te jaan. Fryslân jout 1,5 miljoen euro.
Brok wol fierder mei Seelân sjen oft se pilot wêze kinne foar it ministearje fan Ynlânske Saken by bepaalde fraachstikken. No moat faak noch tastimming frege wurde yn Den Haag, mar Brok wol sjen oft Seelân en Fryslân saken ek sûnder dy tastimming regelje meie. Foar de simmer moat dêr mear dúdlikheid oer komme.


title: Opfallend nij keunstwurk yn de Blokhúspoarte

maintext:
Nettsjinsteande alle politike diskusje oer de finansjele situaasje, wie der woansdeitemoarn reden foar in lyts feestje by de Blokhúspoarte. Ien fan de pleinen yn de âlde finzenis krige nammentlik in bysûnder keunstwurk. It giet om in stik metaal fan 16 meter heech mei boppe yn in kamera dy't bylden projektearret op in skerm of in website. It byld is fan de ferneamde keunstner Ron Arad út Israël, en hat de namme Spyre krigen.
Spyre is in kinetysk byld makke fan stiel, mei fjouwer draaiende gewrichten. Hjirtroch kin it hieltyd feroarje, en sjocht it byld der hieltyd oars út. Spyre bliuwt noch oant ein Maaie yn Ljouwert stean. Hjirfoar wie it byld ek te sjen yn Londen en Milaan.


title: Deade by oanhâlding yn Techum

maintext:
Yn in wenning op It Heafek yn de Ljouwerter wyk Techum is sneontenacht in man om it libben kaam. De man pleegde ferset doe't de plysje tuskenbeide kaam by in ruuzje.
Tidens de oanhâlding waard de man ûnwel en ferstoar. Reanimaasje troch de plysje helle neat mear út. Wat der krekt bard is, is noch net dúdlik. Ek is noch net bekend hoefolle minksen yn de wenning
oanwêzich wienen. De ryksresjerzje docht ûndersyk nei de saak. De plysje kaam op de ruuzje ôf nei in telefoantsje fan buurtbewenners.


title: Helptsjinsten sykje nei slachtoffers ûngelok A32

maintext:
Helptsjinsten moasten sneintejûn by de A32 op syk nei slachtoffers fan in ferkearsûngelok. Oan it ein fan de jûn kaam der in melding dat der by Haskerdiken in auto fan de dyk rekke wie. Doe't de helptsjinsten hjir oankamen wie de swier skansearre auto lykwols leech.
Der waard in sykaksje op tou set om de slachtoffers te finen. Dy hiene sa'n 200 meter fierderop yn in wenning har heil socht. Hjir binne de ambulânses ek hinne stjoerd om de twa ferwûnen te helpen. It is net dúdlik hoe't de auto njonken de dyk en oer de kop slaan koe.


title: Ungelok by Escherakwadukt: problemen foar ferkear foarby

maintext: By it Escherakwadukt op de Drachtsterwei yn Ljouwert is tongersdeitemoarn in ûngelok bard. Hjirtroch hat de dyk koarte tiid ôfsluten west foar it ferkear. Allinnich de stêd yn wie ien rydstrook iepen. Minsken dy't de stêd yn as út woene koene fia de Wâldwei omride. It gefolch hjirfan wie dat it dêr ek fêstrût.


title: Primeur Nij Smellinghe foar ynformaasjebefeiliging

maintext:
Nij Smellinghe yn Drachten hat as earste sikehûs fan Nederlân in sertifikaat krigen, omdat it de befeiliging fan pasjintegegevens en oare ynformaasje goed op oarder hat. Nij Smellinghe foldocht oan ynternasjonale easken op it mêd fan ynformaasjebefeiliging. Dat seit keuringsorganisaasje KIWA, dy't it sertifikaat útrikt hat.
Neffens KIWA is Nij Smellinghe in organisaasje dy't leare wol en himsels hieltiten ferbetterje wol. It ISO-sertifikaat is dêr it bewiis fan.


title: Hjalmar fynt earste 'jeugdljipaai' en kriget Sulveren Polske

maintext:
De 10-jierrige Hjalmar Dijkstra fan Sint Anne hat tongersdeitemiddei ûnder de jongere aaisikers it earste ljipaai fûn. Hjalmar seach it aai yn in stik lân by Slikenboarch lizzen. Freed kriget er út hannen fan deputearre Johannes Kramer it Sulveren Polske, in priis fan it Bûn fan Fryske Fûgelwachten (BFVW).
It BFVW wol sa de belangstelling foar de greidefûgels by jongerein stimulearje.


description: De gemeente Skylge liket de nijbouplannen op de Dellewal troch te setten. Yn it gebied, krekt bûten West-Terschelling, moatte trettjin apparteminten komme.


title: Rêdingboat fart út foar fêstrûn fiskersskip Skiermûntseach

maintext:
De rêdingboat fan Lauwerseach is oproppen foar in fiskerskip dat oan de grûn rûn is by Skiermûntseach. De ZK80 Liquenda is fêstrûn by it Westgat. De rêdingboat fan de Eemshaven is ek oproppen.
Fanwege it iis set de KNRM âlde rêdingboaten yn. De haven leit fol mei iis en dat kinne de moderne boaten net hawwe. De âlde wol en dêrom is de Suzanna útfearn út de haven fan Lauwerseach wei.


title: Friezinnen op grutte efterstân op WK allround nei 500 meter

maintext:
Antoinette de Jong is freed as fjirde einige op de earste ôfstân by it WK allround yn it Olympysk Stadion yn Amsterdam. Se ried op de 500 meter yn in tiid fan 40.47. Topfavorite Ireen Wüst stelde teloar mei de njoggende tiid (40.81).
De rit waard mei oermacht wûn troch Miho Takagi út Japan yn 39.01. Gabriele Hirschbichler út Dútslân waard twadde yn 40.22. Ayaka Kikuchi, ek út Japan, waard tredde yn 40.32.
Freedtejûn ride de froulju ek noch de 3.000 meter. Sneon wurde de 1.500 meter en fiif kilometer ferriden.


title: Schulting en Knegt op twa ôfstannen troch op WK

maintext:
Shorttrackers Suzanne Schulting en Sjinkie Knegt hawwe harren op twa yndividuele ôfstannen pleatst foar de folgjende ronde op it WK yn it Kanadeeske Montreal. Itzhak de Laat is op ien ôfstân troch.
Suzanne Schulting
Schulting waard op de 1500 meter tredde yn har heat en op de 1000 meter sels earste. Dêrmei pleatst se har op dy ôfstannen foar respektyflik de heale en kwartfinale. Op de 500 meter einige Schulting yn har heat as tredde en dat wie op dy ôfstân net genôch.
Sjinkie Knegt
Ek Knegt pleatste him op de 1000 en 1500 meter foar de folgjende ronde. Yn syn heat fan de 1500 meter waard Knegt twadde en op de 1000 meter wûn er syn heat. Dat wie genôch om him te pleatsen foar de heale finale (1500 meter) en de kwartfinale (1000 meter). Op de 500 meter oerlibbe Knegt noch wol de foarronde, mar yn de heat krige er in 'penalty' en waard er útskeakele.
Itzhak de Laat
Itzhak de Laat hie freed op de earste twa ôfstannen minder sukses. Earst waard er fjirde op de 1500 meter, dêrnei lêste op de 500 meter. Op de 1000 meter waard De Laat twadde yn syn heat en dêrom stiet er snein yn de kwartfinale op dy ôfstân.
Finales
Sneon giet it WK yn Montreal fierder mei de heale finales en letter de finales op de 1500 meter. Dan binne ek de heale finales fan de ploege-efterfolging.


title: Sân, semint en wetter op strjitte nei frachtweinûngelok

maintext:
In frachtwein is tongersdei oan 'e ein fan de middei kantele op de Orionweg yn Ljouwert. Dêrby is de sjauffeur licht ferwûne rekke. Hy is sels út de frachtwein klom.
By it ûngelok is sân, semint en wetter frijkaam. Dat leit no op strjitte. De frachtwein hat ek in lantearnepeal rekke. Hoe't it ûngelok krekt gebeure koe, is net dúdlik.


title: Omrop TIP: Christiaan Kuitwaard, avonturier achter hûs

maintext:
Suver flústerjend fertelt Christiaan Kuitwaard yn tekeningen en skilderijen oer syn leafde foar de gewoane dingen om ús hinne. Kopke, stoel, takke, skaad, see. En dan benammen de stilte dy't deryn skûlet.
Ienfâld, ferwûndering en konsintraasje binne begripen dy't alles mei keunstner Christiaan en syn wurk te krijen hat. Neffens him is oeral wol in skilderij fan te meitsjen. Oft it no om in deade takke, in banaan of in plankje giet: alles lient him wol foar it meitsjen fan in goed skilderij.
Museum Belvédère folget Kuitwaard's artistike ûntwikkeling op de foet en ek lanlik begjint de keunstskilder troch te brekken. De Fryslân DOK dokumintêre 'Christiaan Kuitwaard, avonturier achter hûs' sketst in portret fan in keunstner dy't al jierren in foaroansteande rol yn de Fryske skilderkeunst spilet.
De Fryslân DOK dokumintêre 'Christiaan Kuitwaard, avonturier achter hûs' is op snein 25 maart om 17.00 oere en dêrnei fan 18.00 oere ôf alle oeren by Omrop Fryslân op telefyzje te sjen.


title: Koarte tiid treinútfal troch stikkene spoarbrêge by Ljouwert

maintext: Der hawwe moandeitemoarn problemen mei de spoarbrêge by Ljouwert west. Hjirtroch wie der koarte tiid gjin treinferkear mooglik tusken Ljouwert en Deinum en tusken Ljouwert en Mantgum. Der waarden bussen ynset om de reizgers te ferfieren. It is noch net dúdlik wat der krekt mis wie mei de spoarbrêge.


title: Sicko Heldoorn oer syn freon Doede: "In autentike tinker"

maintext:
''Mei it ferstjerren fan Doede Bleeker ferlieze we in autentike tinker en in orizjinele man'', seit Sicko Heldoorn, al 35 jier ien fan de beste freonen fan Bleeker. Heldoorn, prominint PvdA'er en no tydlik boargemaster yn Huizen, is bot oandien troch it ûnferwachte ferstjerren fan Bleeker. Sy dielden de leafde foar de fiskerij. ''Hy libbe foar syn winkel. Hy fûn it prachtich dat minsken omrieden om by him in hjerring te heljen.''
Ek as sjonger hat Bleeker neffens Heldoorn in soad betsjutting hân. Bleeker waard bekend mei it nûmer Switsokken, mar makke ek hiel gefoelige nûmers. Dy foelen net altyd goed by it festivalpublyk. ''Dan rôpen se achteryn de seal dochs wer om switsokken.'' It wie de lêste tiid wat stiller om Bleeker hinne. Dat hie der neffens Heldoorn mei te krijen dat Bleeker mear tiid yn syn winkel stuts, wylst hy it lêste jier ek lêst hie mei syn sûnens.
Yn febrewaris hie er him foar it lêst sjoen. "We fûnen doe al dat er der min útseach. Yn it neijier wie er thús fallen en dêrby hie er in swiere harsensskodding oprûn. Hy hat fiif dagen yn it sikehûs lein en hie der noch altyd lêst fan. We hienen noed oer syn sûnens."


title: Foarstel foar nije derogaasje fan twa jier

maintext:
De Europeeske Kommisje stelt foar om de derogaasje foar Nederlânske boeren mei twa jier te ferlingen. Derogaasje is it rjocht foar boeren om mear stront út te riden as it gemiddelde yn de Europeeske Uny. Oan de nije útsûndering sitte deselde betingsten dy't no ek jilde. Oer it foarstel foar de nije derogaasje wurdt op 4 april stimd troch it Nitraatkomitee fan de Europeeske Kommisje. Pas nei dy stimming wurdt dúdlik oft de nije derogaasje in feit is.
Dongfraude
Normaal sprutsen jout de Europeeske Kommisje in derogaasjeperioade foar fjouwer jier. Dat Nederlân no mar twa jier krijt, komt troch de dongfraude dy't yn Nederlân oan it ljocht kaam. De Europeeske Kommisje wol dat de Nederlânske oerheid de boeren de kommende tiid stranger kontrolearret op it neilibjen fan de dongwetjouwing. Nederlân moat dêr de kommende tiid geregeld oer rapportearje.
LTO posityf
Boere-organisaasje LTO reagearret posityf op it foarstel foar de nije derogaasje. "Over twee jaar hebben we weer een nieuwe kans. We moeten nu als sector laten zien dat we fraude kunnen tegengaan en meer ruimte verdienen", seit wurdfierder Wim Meulenbroeks.


title: UNIS Flyers set stap rjochting finale play-offs BeNe League

maintext:
UNIS Flyers hat de earste healefinalewedstriid yn de play-offs fan de BeNe League wûn. De Feanster iishockeyers wiene thús te sterk foar Bulldogs Luik. It waard 2-1 nei de perioadestannen 0-0, 1-1 en 1-0.
Sterk begjin Luik
Luik wie yn de iepeningsfaze fan de wedstriid de boppelizzende partij. Keeper Sjoerd Idzenga moast in pear kear rêding bringe. Der waard troch beide ploegen net skoard yn de earste perioade.
Twa treffers
Betiid yn de twadde perioade kaam Luik op foarsprong. Virgil Delbrassine iepene de skoare. Ek dêrnei bleau Luik gefaarlik en moast Idzenga meardere kearen rêding bringe. De Flyers kamen krekt foar it ein fan de twadde perioade op 1-1 troch in goal fan Yan Turcotte.
Profitearje fan powerplay
Healweis de tredde perioade profitearren de Flyers fan in powerplay-sitewaasje. Brent Janssen makke de 2-1. Dat wie ek de einstân.
Best-of-3
Snein is yn Luik de twadde wedstriid. By winst yn België pleatse de Flyers harren foar de finale. Oars is oare wike op It Hearrenfean de beslissende tredde wedstriid.


title: Bestjoerder komt om it libben by auto-ûngelok Waskemar

maintext: In autobestjoerder is snein oan it begjin fan de jûn omkaam by in auto-ûngelok yn Waskemar. It slachtoffer botste op de Leidijk tsjin in beam, sa lit de plysje witte. Der sieten op dat stuit gjin oare minsken yn de auto. It is noch net dúdlik wat de oarsaak fan it ûngelok is. De plysje docht op it plak fan it ûngelok ûndersyk nei de tadracht. De dyk is ôfsletten foar ferkear.


title: Hoe help ik myn feriening de kommende fiif jier troch?

maintext:
In spesjale gearkomste yn Holwert foar sportferienings út de DDFK-gemeenten moat soargje foar in antwurd op de fraach: 'Hoe sjocht myn sportferiening der oer fiif jier út?'
De gearkomste, dêr't tsientallen bestjoerders fan ferienings op ôf kamen, waard organisearre troch Sport Fryslân. Ek it Nederlânske follybalbûn en de KNVB wiene oanwêzich. Dochs wie it lestich om in antwurd te krijen op de fraach, benammen om't de klups noch tefolle dwaande binne mei de problemen fan no. It is hast net te dwaan om nije frijwilligers te finen, lit stean in nij bestjoer. Der is net genôch kapasiteit by de klups om safier foarút te sjen.
In oplossing dy't Sport Fryslân oandroech is mear gearwurking mei oare sportklups. Sa soene ponghâlders by meardere klups helpe kinne of soene fasiliteiten troch meardere ferieningen brûkt wurde kinne. De plannen lykje noch fier fuort, mar de earste petearen hawwe no dus west.


title: De 16e-iuwske Watergeuzen wiene Frysk docht bliken

maintext:
Net Den Briel, mar it Waadgebiet wie it wichtigste striidtoaniel foar de Watergeuzen. En dy Watergeuzen bestiene foar in grut part út Friezen. Dat docht bliken út ûndersyk troch histoarisy Jan Houter en Anne Doedens. Sy hawwe de argiven fan de Hertoch fan Alva yn Brussel ûndersocht en kamen dêr hûnderten ferwizings nei benammen de Waadeilannen tsjin. Ek Harns komt ferskate kearen yn de boarnen foar. It giet ûnder oaren oer brieven fan stêdhâlder Caspar des Robles oan de Hertoch fan Alva wêryn't hy skriuwt oer de aksjes fan de Wettergeuzen.
Yn de Nederlânske skiednis binne de Watergeuzen benammen ferneamd om't sy as earste in stêd wisten te befrijen fan de Spaanske besetter. Dat wie de stêd Den Briel yn 1572. Mar neffens Houter en Doedens wiene de jierren dêrfoar folle wichtiger foar de Watergeuzen. Doe hawwe se in grut oantal kearen yn aksje west op it Waad. De Watergeuzen wurde sjoen as foarrinner fan de hjoeddeiske Nederlânske marine.


title: VVD hat noed oer útstel 5G-netwurk yn it noarden

maintext:
De VVD yn Provinsjale Steaten makket him soargen oer de ûntwikkelingen fan it 5G-netwurk yn it noarden. Steatsiktaris Keizer hat de tests, dy't der mei dien wurde stillein, omdat 5G de wurksumheden op it satellytpark yn Boerum fersteurt. De útrol fan 5G boppe de line Amsterdam-Swolle is dêrom foarearst útsletten.
De VVD fynt dat skande, omdat der neffens de partij krekt in soad kânsen yn it noarden binne mei sa'n 5G-netwurk. It soe tsientallen bedriuwen en startende bedriuwen nei de regio helje kinne. De VVD-fraksje freget Deputearre Steaten oft dat ek wat dwaan kin om it 5G-netwurk hjir toch op te túgjen.


title: Aksje by wenningkorporaasjes yn Fryslân en Grinslân

maintext: Meiwurkers fan wenningkorporaasjes yn Fryslân en Grinslân fiere tiisdei aksje foar in bettere CAO. Tiisdei 27 maart is der in grutte lanlike stakingsdei yn Utrecht en de aksje fan hjoed is in soarte fan foarpriuwke. Der wurdt ûnder oare in leansferheging fan 2 persint easke oer 2017 en dit jier moat der 3,5 persint by. Fierder wolle de fakbûnen dat de korporaasjes mear maatregels nimme om de wurkdruk oan te pakken


title: Wurkstraf easke tsjin Langwarder (61) om fjoerwurkbom

maintext:
Tsjin in 61-jierrige Landwarder is tiisdeitemoarn twahûndert oeren wurkstraf easke, om't er yn de simmer fan 2015 in fjoerwurkbom tusken stappers smiten hawwe soe. De man ûntkent noch hieltyd, mar neffens tsjûgen hat er wol deeglik mei fjoerwurk smiten. It soe gean om twa ynsidenten: yn de buert fan de wenning fan de fertochte en by in hoarekasaak oan de Buorren yn Langwar. In trijetal tsjûgen seach dat de man wat fuortsmiet.
Ien fan de minsken út it groepke dêr't de bom by ûntploffe, hat bliuwende gehoarskea oprûn. Hy easket goed 18.000 euro fan de fertochte. In oar slachtoffer wol ek sa'n 5.000 euro fan de man hawwe. De rjochtbank docht oer twa wiken útspraak.


title: Frou krijt wurkstraf nei stellen fan ferstoarne freon

maintext:
In frou út Drachten hat in wurkstraf fan tritich oeren krigen fanwege stellerij. De frou hie by in winkel fleis en fisk meinaam sûnder te beteljen. En fan in ferstoarne freon hie se ûnder oare in gersmeaner, âlde radio's, in fyts en in klok stellen. De bern fan de ferstoarne man ûntdutsen dat in pear wiken letter. De frou sei dat se it guod fan har freon ha mocht.
Njonken de wurkstraf bepaalde de rjochter dat de frou har melde moat bij de reklassearring.


title: Beetstersweach hat dé kulturele Haadstrjitte fan Europa

maintext:
De Haadstrjitte fan Beetstersweach is sûnt sneintemiddei offisjeel 'kulturele Haadstrjitte' fan Europa. De ûntbleating fan it byhearrende boerd waard dien troch boargemaster Ellen van Selm fan Opsterlân, tegearre mei de Frânske gast George Homs út Cannes, de partnerstêd fan Beetstersweach.
Tinco Lycklama à Nijeholt
Foaral út dy stêd komme letter dit jier in soad gasten nei Beetstersweach fanwegen de histoaryske bân troch Sweachster Tinco Lycklama à Nijeholt, dy't yn de 19e iuw nei Cannes ferhuze en dêr in belangryk man waard. In juny wurdt de útstalling oer dizze Fryske jonker, dy't it yn Cannes makke, yn Beetstersweach iepene. It is it doel dat de kulturele gearwurking mei de stêd oan de Middellânske See ek nei 2018 bestean bliuwt. Neffens George Homs kin it grutte Cannes in soad fan it lytse Beetsterweach leare, lykas bygelyks it mienskipsgefoel.
Byldzjende keunst, muzyk en lekker ite
It hiele jier troch is der op 'e Sweach in soad te belibjen op foaral it mêd fan byldzjende keunst, muzyk en lekker ite. Nei de offisjele iepening wie der snein fuortendaliks in earste 'kulturele priuwerij', dêr't alle galeryen oan meidiene.
Ympuls
De kulturele Haadstrjitte wurdt mei mooglik makke troch it pleatslike bedriuwslibben en de gemeente. It doel fan de Kulturele Haadstrjitte is om it doarp in toeristyske en ekonomyske ympuls te jaan. Foar leechsteande winkelpannen en oare huzen oan de Haadstrjitte wurdt aktyf in tydlike of permaninte nije bestimming socht, bygelyks yn de foarm fan in pop-up galery.
Tefolle auto's
Njonken in soad galeryen, monumintale gebouwen en restaurants hat de kulturele Haadstrjitte ek noch in probleem yn de foarm fan tefolle auto's. Om dêr de faasje wat út te heljen hie de Haadstrjitte snein in pear ekstra net-offisjele sebrapaden krigen. Ek waard alle besikers oan de yngong fan it doarp frege om de snelheid oan te passen.


title: Kollum: "De frije loop"

maintext:
"Dêr't elkenien yn Fryslân it de ôfrûne wike smoardrok hie mei it iis op de Jan Durkspolder en de Iselmar hiene se it yn Flevolân smoardrok mei de Oostvaardersplassen. Net om derop te riden mar fanwege de bisten dy't dêr krepearje no mei de strange winter. Op twitter wiene de hashtags #Flevoland en #Oostvaardersplassen trending. Tûzenen en tûzenen minsken wiene poerrazend op de provinsje Flevolân en Steatsboskbehear, om't se bisten yn natuergebiet De Oostvaardersplassen ferhongerje litte. De provinsje en de boskwachters seine op harren beurt dat dit no ienris de natuer is. De sterkste bisten oerwinterje en de swakkeren stjerre út. Al rap ûntstie der in felle diskusje tusken beide kampen.
In ferhaal hat altyd twa kanten, learde ik by sjoernalistyk. Soms sels wol trije of fjouwer. Mar yn dit gefal binne it der dúdlik twa. De earste is dy fan de provinsje Flevolân en Steatsboskbehear, dy't fine dat dit no ienris de wetten fan de natuer binne. En dêr sit seker in kearn fan wierheid yn. Yn de natuer is it yndie sa dat swakkere bisten yn de winter deagean om't se gewoanwei net sterk genôch binne. Dêrmei hâldt de natuer in bytsje in 'grote schoonmaak' foar't de maitiid wer begjint. Op himsels net ferkeard, al is it wol wat hurd. Mar sa is de natuer: dêr jildt it rjocht fan de sterkste.
De oare kant fan it ferhaal is dat de Oostvaardersplassen fansels hielendal net echt 'natuergebiet' is. Der sit ommers in stek omhinne. Bisten dy't der tahâlde, hawwe dus mar in beheind gebiet om yn te libjen. En as it fretten op is yn dat gebiet, dan is it 'jammer maar helaas'. En krekt dêryn sit him de kearn fan dit probleem. Wy hawwe in stik natuergebiet makke dat eins te lyts is. Of krekt oarsom: it gebiet is grut genôch mar der binne tefolle bisten. Yn de winter wurdt alles kealfretten, wêrtroch't der in drûge toendra ûntstiet. In sânflakte dêr't gjin gerske mear te finen is.
It gefolch hawwe wy sjoen: bisten dy't massaal stjerre fan de honger. En ek al is dit dan de natuer: dit heart sa net. Ast de plaatsjes sjochst dan kinst net oars konkludearje as dat wy as minsken in ferkearde berekkening makke hawwe. Der hie earder yngrypt wurde moatten as it giet om oantallen. Der binne gewoan tefolle hynders, herten en hoarnbisten foar sa'n lyts gebiet. Seker no yn de winter is der net genôch fretten foar al dy bisten. En dan kinst wol roppe: dat is no ienris de natuer. Mar yn de natuer steane gjin stekken. Dêr kinne kuddes op syk gean nei nij fretten. Dat kin hjir net.
Doe't de earste foto's nei bûten kamen fan al dy shovels en gripers dy't deade bisten ôffierden, doe waarden de minsken yn Nederlân lilk. Yn in dei tiid waard der in aksje op tou set. Minsken rieden sels mei heapakjes nei Flevolân om de bisten eigenhannich by de fuorjen. 'Net dwaan!' rôp Steatsboskbehear. Net fuorje. Al dat hea is te fezelryk en dêrtroch net goed foar de bisten. Boppedat soe dit allinnich goed wêze foar de sterkste eksimplaren en soene de swakkere úthongere skeletsjes gjin hap krije.
Wa't wol stikem byfuorre, koe in boete krije. Dêr waard Nederlân noch lilker fan. In boete; wat no! En dus waard der flokt en tjirre tsjin boskwachters, dy't ek mar gewoan harren wurk besochten te dwaan. Uteinlik swichte de provinsje en joech Steatsboskbehear de opdracht om dochs by te fuorjen. Nederlân koe ferromme sykhelje. It kaam dochs noch goed mei al ús bistjes. 'Eind goed, al goed', soest tinke.
Mar takom jier hawwe wy wer itselde probleem. Dus dêrom liket it my ferstannich dat al dy behearders ris by elkoar om tafel komme. Hoe pakke we dit oan? Wêr giet it mis? Moatte wy miskien dochs yngripe yn de natuer troch bisten te sterilisearjen? Of is ôfsjitte de bêste opsje? Fansels, dat is net sa't it yn de natuer giet, mar it argumint dat úthongerje wol de natuer is, dat giet neffens my foar de Oostvaardersplassen net op. Wa't de natuer de frije rin jaan wol, moat de bisten dêryn ek de frije rin jaan."


title: FIDEO: Alyda Norbruis yn training foar WK

maintext: Seis jier stiet se al oan de top. Alyda Norbruis fan Oerterp regearret noch altyd it paralympysk hurdfytsen op de baan. De ôfrûne wiken is se drok yn training om de puntsjes op de i te setten, want nije wike begjint it WK Baanhurdfytsen yn Rio de Janeiro. We wiene yn Alkmaar om te sjen hoe't de hurdfytscrack derfoar stiet.


title: Cambuur foar folgjende topper nei Sittard

maintext:
Cambuur makket him op foar de tredde konfrontaasje op rige tsjin in klup út de top fan de ranglist. Nei ferstjinstlike likense spullen tsjin Jong PSV en koprinner NEC hoopje de Ljouwerters freed yn Sittard tsjin Fortuna op in trije punter.
Trainer René Hake woe net sizze yn hokker opstelling hy Fortuna Sittard bestride sil. Der kinne feroaringen komme, bynammen fanwege it minne fjild yn Sittard. "We spelen niet op een goed veld. Dat heeft in de winterse periode een optater gehad. Wij moeten daar in onze manier van spelen rekening mee houden. We kunnen wellicht niet het spel spelen wat we normaal willen spelen", sa sei Hake tongersdei nei de lêste training.
Fortuna komt net yn de sterkste opstelling op it fjild. Troch ferskate omstannichheden misse der fjouwer basisspilers, wêrûnder it jonge talint en oanfierder Per Schuurs. René Hake rekkenet himsels dêr lykwols net ryk mei.: "Er staan er gewoon elf hoor."
By Cambuur binne Omar El Baad, Furdjel Narsingh, Karim Rossie en Nigel Robertha noch altyd blessearre.


title: Lange file troch glês op N31 by knooppunt Werpsterhoek

maintext:
Der stiet op it stuit in lange file op de N31 by knooppunt Werpsterhoek by Ljouwert. De wei is tusken Ljouwert-Súd en Ljouwert-East ôfslette, omdat der allegear glês op de dyk leit. Nei alle gedachten komt it glês fan in grut rút dat troch ien ferlern is. Hoe't dat krekt sit, is de plysje noch oan it ûndersykjen.
Plysjeminsken en Rykswettersteat binne dwaande mei it skjinfeien fan de dyk.


title: Oersetter Peter Sijbenga oer Matthäus Passion yn it Frysk

maintext:
It is in unikum foar it Noord Nederlands Orkest de kommende dagen. It orkest bringt yn it ramt fan Kulturele Haadstêd 2018 de Matthäus Passion yn it Frysk. Dat is bysûnder, om't it orizjineel fan Johann Sebastian Bach yn 'e regel yn it Dútsk útfierd wurdt. De Matthäus Passion fertelt it lijensferhaal fan Jezus. Seis útfieringen steane op it programma, de earste is tongersdei yn De Harmonie yn Ljouwert. De Fryske oersetting is makke troch komponist en tekstskriuwer Peter Sijbenga fan Reduzum.
In Fryske útfiering fan de Matthäus Passion is unyk. Hoe binne jimme op dit idee kaam?
"It NNO is nei oanlieding fan Ljouwert Kulturele Haadstêd op it idee kaam dat it moai wie yn 2018 in Frysktalige Matthäus Passion oan Ljouwert oan te bieden. Mei om't it NNO foar in part út it Frysk Orkest ûntstien is. It NNO hat foar in grut part syn woartels yn Fryslân. Fansels hie it NNO de orizjinele Dútsktalige ferzje al hiel lang op it programma te stean."
Wêrom is it wichtich dat de Matthäus Passion yn it Frysk opfierd wurdt?
"Wichtich is in term dy't ik hjir net brûke soe. Mar ik fyn it wol moai dat der fan in wurk dat ta it kollektive ûnthâld fan de westerske kultuer heart, in goede Fryske oersetting is. Dan hast de echo fan it Europeeske kultuergoed yn it Frysk. Yn Fryslân leit altyd de klam op nij wurk. Mar it soe ek goed foar 'de Fryske footprint' wêze as safolle mooglik wurken dy't fan belang binne, ek yn it Frysk ferskine. It soe meihelpe kinne oan it bewustwêzen fan 'Wat wolle wy mei de taal'. "
As wy sjogge nei de orizjinele Dútske tekst, wie it dan dreech om dy oer te setten yn it Frysk? Hast der in skoft mei dwaande west?
"Ik ha der in jier oan wurke. It is mei oersetten sa: jo moatte gewoan it taalgebiet yn gean. Ik bin by it oersetten net folle opfallende saken tsjinkaam, want jo hawwe jo gewoan te hâlden oan it libretto. Ast dat begjinst te lêzen, komst fansels in soad dingen tsjin dy'tst wol kenst fan it evangeelje. Wat dit wol spesjaal makket, is datst hjir bûn bist oan noaten. It is wichtich dat de wurden presys op de noaten stean bliuwe, ek yn de oersetting. Ik hie de opdracht sa ticht mooglik by it orizjineel te bliuwen."
"It ferneamde 'Erbarme Dich' kinst oersette mei 'erbarmje jo', mar ek mei 'ûntfermje jo'. Ik fyn 'ûntfermje' moaier as 'erbarmje', mar haw by de fjirde ferzje fan de oersetting dochs mar besluten om foar 'erbarmje' te kiezen. Dan bliuw ik sa ticht mooglik by de klank fan it orizjineel."
De Matthäus Passion fertelt mei wurden en muzyk it lijensferhaal fan Jezus. Tinkst dat dat boadskip yn it Frysk mei itselde gefoel op de taskôgers oerkomt?
"Ja. It ferhaal bliuwt itselde en ik tink dat de klank fan it Frysk in fergelykbere krêft hat."
Der stean fan tongersdei ôf seis útfieringen op it programma. Hoe sitst dat belibje?
"Ik sil wol wat senuwachtich wêze, omdat ik der neat mear oan dwaan kin. As ik bygelyks meispylje mei Tryater, dan bin ik der sels by op it poadium. Kinst meistjoere en hast ynteraksje mei de kollega's. Mar ik sit net mei it swit yn de hannen te sjen nei de Fryske útfiering fan de Matthäus Passion. Ik haw der moai oan wurkje kinne en bin goed begelaat troch it NNO."
Smakket it nei mear?
"Ik bin yn it ferline ea begûn mei klassike muzyk. Wat dat oanbelanget is dit in soart weromkommen. Mar oan de oare kant bin ik ek in soart 'bal yn in flipperkast'. Al in pear desennia lang stuiterje ik fan it iene nei it oare. Ik haw der betrouwen yn dat der wol wer wat nijs komt. It is net sa dat ik nei oanlieding hjirfan links en rjochts begjin te wapperjen mei "Sijbenga, foar al jo fertalingen."
Wêr leit dyn hert no echt, by de Matthäus Passion of by dyn band it Dockumer Lokaaltsje?
"By allebeide, alhoewol't it Dockumer Lokaaltsje wol myn eigen ding is. Foar my is der gjin ferskil tusken dy twa. Yn de klassike wrâld leit alles hiel bot fêst. Yn de popmuzyk moatte jo it dwaan mei de beheiningen dy't jo hawwe. Dat is wol in ferskil. Mar foar de rest bist dwaande mei it meitsjen. Sels ast Bach útfierst, bist oan it herscheppen. Elke goede sjonger sil sizze: ik sil it sjonge as is it de earste kear dat it útfierd wurdt. Dêryn is it allegearre muzyk, oft it no in skel klinkende gitaar fan Sytze van Essen of in djippe bas fan Jezus Christus."
Fan de Fryske ferzje fan de Matthäus Passion wurde opnamen makke dy't sneon 31 maart (18.00 oant likernôch 21.10 oere) te hearren binne op Omrop Fryslân radio. Ek is hjiroer in dokumintêre te sjen by Fryslân DOK oer it ta stânkommen, dit programma is peaskesnein 1 april te sjen by Omrop Fryslân telefyzje.
De Fryske Matthäus Passion makket ûnderdiel út fan 'Lân fan taal', in projekt fan Kulturele Haadstêd 2018.


title: Eaststellingwerf set LED-lampen yn strjitferljochting

maintext:
De gemeente Eaststellingwerf ferfangt de kommende fiif jier alle gewoane lampen yn de strjitferljochting troch LED-lampen. Dat besparret enerjzy en it freget ek minder ûnderhâld.
It wie earst de bedoeling om folle langer de tiid te nimmen foar de ferfanging fan de pitten. Mar omdat it fuortendaliks in besparring opsmyt, kin de ynvestearring yn LED-ferljochting al gau út, hat bliken dien. Dêrom giet de ferfanging fan de ljochting rapper as earst pland.


title: Wurkstraf foar driigjen mei mes

maintext:
Twa bruorren út Huizen (Noard-Hollân) ha wurkstraffen fan 20 en 60 oeren krigen om't se mids desimber yn in Boalserter kroech spul makken.
De jongste broer (23) krige doe spul mei in kafeegast. Syn broer (25) holp him en soe ien in mes op de kiel hâlden ha. De man ûntkende en sei dat er syn kaaibosk fan de grûn pakte. Neffens tsjûgen hie er in mes yn de hân. De jongste broer fernielde ek in rút doe't er der in fyts tsjin oan smiet. De skea fan 800 euro moat er ek betelje.
Ek hat de rjochter in selstraf ûnder betingst fan fjouwer wiken oplein, mei in proeftiid fan twa jier. Hy hat rekken hâlden mei dat de fertochte ferstanlik beheind is.


title: FIDEO: Liuw út Bulgarije oankaam by opfangsintrum Felida

maintext:
Opfangsintrum Felida Big Cat Centre yn Nijeberkeap is sûnt tiisdei in liuw riker. De liuw komt út in yllegale bistetún yn Bulgarije. Dêr waard yllegaal mei liuwen fokt, mei as resultaat yntylt. De nije liuw fan Felida kin min rinne en hat nei alle gedachten neurologyske problemen.
Neffens wurdfierder Barbara van Genne kaam it bist yn Bulgarije hast net bûten, krige er min te iten en wie er útdrûge. Yntusken is er al wat oansterke, mar hat er noch in lange wei te gean, seit Van Genne.


title: Wethâlder oerlibbet moasje fan ôfkarring om Blokhúspoarte

maintext:
Wethâlder Henk Deinum hat in moasje fan ôfkarring oan syn broek krigen yn it debat oer de ferbouwing fan de Blokhúspoarte yn Ljouwert. De moasje waard yntsjinne troch de partijen Lijst 058 en de VVD. Se fine dat Deinum tekoartsketten is yn de ynformaasje oan de ried. Hy hie earder en aktiver de ried ynformearje moatten oer de ûntsteane tekoarten. De moasje helle it net. Deinum krige de stipe fan de koälysjepartijen en inkelde opposysjepartijen.
De yntsjinners fan de moasje falle benammen oer ien gearkomste. Op 14 febrewaris is de ried yn it geheim bypraat oer tekoarten by de ferbouwing troch eksploitant BOEi. Der wie 22 miljoen euro begrutte, sa fertelde wethâlder Henk Deinum dêr, en der drige no in tekoart fan 1,2 miljoen euro.
Budzjet
In dei letter makke it Friesch Dagblad bekend dat der mar in budzjet wie fan 19,2 miljoen euro. In bedrach dat al earder bekend wie by de belutsen partijen. Neffens Deinum gie it yn dy gearkomste oer it budzjet sa't dat yn 2014 by it begjin fan de ferbouwing ôfpraat is mei BOEi. Otto van der Galien fan Lijst 058 en Harry Bevers fan de VVD bestride dat. Neffens Bevers is der praat oer 'Stand van zaken herbestemming Blokhuispoort'. Dat hat neffens de VVD'er neat te krijen mei wat Deinum no seit.
Spyt
Deinum moast wol troch it stof. Oan it begjin fan de fergadering sei er dat hy spyt hat fan alle ophef dy't ûntstean is. Dat hat neffens him in grutte ynfloed hân op elkenien dy't belutsen is by de ferbouwing fan de Blokhúspoarte. Ek sei hy op oantrúnen fan ChristenUnie foarman Frits Rijpma dat hy spyt hat fan de minne kommunikaasje nei de gemeenteried. Hy betreuret de moasje fan ôfkarring, mar bliuwt by syn ferklearing dat hy de ried net bewust ferkeard ynformearre hat. Deinum seit ek dat it de gemeente gjin jild koste hat.
Tekoart
It draait allegear om it tekoart dat ûntstean is by de ferbouwing fan de Blokhúspoarte. Untwikkelder BOEi komt 5,6 miljoen euro tekoart. 4,4 miljoen foar al it wurk dat mear dien is as ôfpraat en 1,2 miljoen foar it ôfmeitsjen fan it wurk dat der noch leit. It giet dan om ûnder oare om de kapel en de luchtbehannelingsynstallaasje by poadium Asteriks.
Ynkoarten komt BOEi mei in plan fan oanpak. Wethâlder Henk Deinum hat it folste fertrouwen dat alle saken dy't no noch net klear binne, dan wol ôfmakke wurde.


title: Auto bedarret yn de beammen njonken de A31

maintext:
By in ûngelok op de A31 by Dronryp is moandeitemoarn ien auto fan de dyk rekke. De bestjoerder rekke by it ynheljen mei syn auto de glêde wite streep, en kaam yn de slip, hjirtroch ferlear er de macht oer it stjoer. De auto bedarre op 'e side yn de beammen njonken de dyk.
De bestjoerder koe sels út de auto komme en is troch it ambulânsepersoniel neisjoen. It slachtoffer hoegde net mei nei it sikehûs. Der liket gjin oerlêst foar it ferkear te wêzen om't de helptsjinsten fan de paralleldyk ôf helpe kinne. In berger is oproppen om de auto fuort te heljen.


title: ONS Snits yn twadde helte hurd ûnderút tsjin Scheveningen

maintext:
ONS Snits hat sneontemiddei de kompetysjewedstriid yn en tsjin Scheveningen mei romme sifers ferlern. Nei trije kertier spyljen stiene beide ploegen noch yn lykwicht, mar nei it skoft moast it team fan trainer Chris de Wagt belies jaan. De Snitsers giene mei 7-2 hurd ûnderút.
Nettsjinsteande it winterwaar kamen Scheveningen en ONS Snits sneon 'gewoan' yn aksje op it troch frijwilligers sniefrij makke fjild. De Snitsers kamen al gau op efterstân. Rein Werumeus Buning kopte de bal ûngelokkich efter syn eigen keeper Volken Huisman, mar even letter makke topscorer Curty Gonzales alwer lyk.
Healwei de earste helte kaam Scheveningen foar de twadde kear dizze middei op foarsprong. It wie Brandon Robinson dy't skoarde. Scheveningen koe hjir ek no net lang fan genietsje, want in minút letter sette Gonzales beide ploegen opnij yn lykwicht.
Gifbeker
Yn de twadde helte kaam ONS Snits foar de tredde kear dizze middei op efterstân. Levi Schwiebbe makke út in strafskop de 3-2. Tsien minuten letter mocht dyselde Schwiebbe opnij fan alve meter oanlizze en opnij skeat er de bal efter Huisman. ONS Snits krige kânsen op de oanslutingstreffer, mar dy kaam der net. Oan de oare kant waard wol skoard. Tim Peters makke yn koarte tiid twa goals en brocht Scheveningen dêrmei op in komfortabele 6-2 foarsprong.
Dêrmei wie de gifbeker noch net leech foar ONS Snits. Scheveningen-spiler Samir el Moussaoui makke der yn de slotfaze sels noch 7-2 fan.
Scheveningen - ONS Snits 7-2 (2-2). 9. Rein Werumeus Buning (e.d.) 1-0, 13. Curty Gonzales 1-1, 23. Brandon Robinson 2-1, 24. Gonzales 2-2, 50. Levi Schwiebbe (pen.) 3-2, 60. Schwiebbe (pen.) 4-2, 64. Tim Peters 5-2, 70. Peters 6-2, 81. Samir el Moussaoui 7-2.


title: FIDEO: Miranda yn de soarch: sikehûs Nij Smellinghe

maintext:
Omrop Fryslân slút oan by de lanlike 'Wike fan soarch en wolwêzen' om de soarch in ekstra ympuls te jaan. Yn de soarch binne grutte tekoarten en it ferlet fan nije minsken wurdt hieltyd grutter. Fan 12 oant en mei 17 maart is by Omrop Fryslân rom omtinken foar alle fasetten fan de soarch. Op radio, telefyzje en online dogge we ferslach fan tal fan aktiviteiten.
Ferslachjouwer Miranda Werkman rint mei Anouk Rosier mei. Sy wurket yn sikehûs Nij Smellinge yn Drachten op de kreamôfdieling yn kombinaasje mei de berne-ôfdieling. As spesjalisearre ferpleechkundige hat se de soarch foar de mem en de poppe. We sjogge by froulju dy't hast befalle moatte, by in befalling en by de lytse poppen.
Leafde en oandacht
"Ik wol der foar de minsken wêze, har oandacht en leafde jaan," fertelt Anouk Rosier. "De wurkdruk wurdt wol hieltyd heger, foaral de administraasje. Lêsten hie ik nachttsjinst en wienen der acht poppen dêr't ik allinne foar soargje moast, want myn kollega wie by in befalling." Anouk hat earst mbo-v en dêrnei hbo-v. Yn it sikehûs koe se har spesjalisearre as ferpleechkundige op de ôfdieling dêr't se wurket. "Ik fyn it moai om mysels te ûntwikkeljen."
Se komt ek wol drege situaasjes tsjin. "De froulju dy't hjir komme, ha in medyske yndikaasje dat se yn it sikehûs befalle moatte. Ik kin in soad foar minsken betsjutte en dat jout my foldwaning."
Sjoch foar mear reportaazjes, artikelen en ynformaasje op Omropfryslan.nl/soarch.
Mear witte oer de nasjonale Wike fan soarch en wolwêzen of oer it wurkjen yn de soarch? Sjoch dan op de webside fan Zorgplein Noord: Wzwnoord.nl.


title: Tredde plak foar Hooghiemster yn drege Ronde fan Grinslân

maintext:
René Hooghiemster is sneontemiddei by de Ronde fan Grinslân tredde wurden. De hurdfytser út Snits koe net foarkomme dat Rick Ottema nei 172,9 kilometer as winner oer de streek kaam.
Efter Ottema moast Hooghiemster yn de sprint om it twadde plak Jasper Bovenhuis krekt foar gean litte.
Hartthijs de Vries fan Kollum waard alfde yn in wedstriid dy't tekene waard troch drege waarsomstannichheden. Fan de 147 hurdfytsers dy't oan de wedstriid begûnen, kamen der úteinlik njoggentjin oer de finish.


title: Oerterper moat him fan rjochter behannelje litte

maintext:
In 51-jierrige man út Oerterp moat him fan de rjochter melde by ferslavingssoarch en him behannelje litte oan syn metadongebrûk. Hy krige boppedat in wurkstraf fan 80 oeren ûnder betingst. De man hie yn jannewaris mei in bile de tafel fan syn freondinne fernield en har mei in koefoet bedrige. Yn desimber hie de man mei de bile in rút fan har hûs oan de Ikewei fernield, doe't de frou him der net yn litte woe. De man woe neffens eigen sizzen guod fan him ophelje, dat noch by syn freondinne yn 'e hûs lizze soe.
De man wennet yn de krisisopfang yn Burgum en hat nettsjinsteande alle rebûlje noch hieltyd in relaasje mei de frou. De eask fan de offisier fan justysje wie foaral op rjochte om foar te kommen dat der op 'e nij problemen ûntstean sille.


title: UNIS Flyers ferliest nei penaltys yn en fan Den Haag

maintext:
De iishockeyers fan UNIS Flyers hawwe tiisdeitejûn de tredde finalewedstriid yn de BeNe League tsjin Hijs Hokij Den Haag mei 2-1 ferlern. Yn Den Haag foelen yn de earste twa perioaden gjin doelpunten. Earst yn de 52e minút kaam de iepeningstreffer op namme fan de Flyers troch Kevin Nijland. Lang duorre de foarsprong net, want seis minuten letter wist Joey Oosterveld fan Hijs Hokij de stân op 1-1 te bringen.
Yn de ferlinging waard net skoard. Thúsploech Den Haag wie dêrnei krekt better mei de penaltys (4-3) en wûn sadwaande mei 2-1. Sneon is de fjirde wedstriid yn Thialf. Winne de Flyers op it eigen iis, dan falt snein de beslissing yn Den Haag.


title: Lit de lamkes gewurde yn Drents-Friese Wold

maintext:
It is maitiid en dat betsjut dat de skiep lamje. Ek yn de natuer. En dat smyt problemen op. Want minsken dy't in iensum laam sjogge, tinke dat it ferdwaald is, pakke it op en nimme it mei om yn te leverjen by Steatsboskbehear. En dat wylst de mem meastentiids gewoan yn de buert is.
Minsken moatte de lammen dan ek gewurde litte, want se berikke it tsjinoerstelde fan wat se wolle, seit boskwachter Corné Joziasse fan it Drents-Friese Wold. De lammen reitsje yn de stress en se kinne net werom brocht wurde nei de mem. Gewoan lizze litte dus, is de oprop fan Joziasse.


title: Bleate GHB-brûker fan balkon helle yn Ljouwert

maintext:
In 48-jierrige man is tongersdeitejûn yn Ljouwert oppakt om't er neaken op in balkon stie. De plysje hat de man fan it balkon helle. It die bliken dat er de drugs GHB brûkt hie. Hy is dêrnei meinaam nei it plysjeburo.
Foar de plysje-auto springe
Ek op oare plakken yn Ljouwert hie de plysje it drok mei minsken dy't ûnder ynfloef fan drank en drugs wiene. Sa moast in 37-jierrige frou mei in ambulânse nei it sikehûs brocht wurde nei't se tefolle drugs brûkt hie. Ek sy wie ûnder ynfloed fan GHB. De frou foel yn de rin fan de jûn minsken op strjitte lestich. Doe't de plysje har oanhâlde woe, gie se foar de tsjillen fan de plysje-auto lizzen en woe dêr net mear weikomme. It is de plysjes úteinlik slagge har op te pakken en yn de ambulânse te krijen.
Fierders waard in 40-jierrige man út Drinte oanhâlden fanwegen iepenbiere dronkeskip. Hy krige in proses-ferbaal en neisoarch.


title: "Ferdieling Europeesk jild ynfrastruktuer moat earliker"

maintext:
De trije noardlike provinsjes trune der yn in brief oan de Europeeske Kommisje op oan om it jild foar ynfrastruktuer oars te ferdielen. Op dit stuit giet 95 prosint fan it miljarden euro's grutte budzjet nei grutte, ynternasjonale projekten. It Noarden falt dêrbûten. En sa binne der noch mear Europeeske regio's dy't sa miljoenen euro's subsydzje misrinne.
Fryslân, Drinte en Grinslân wolle dat yn de ferdieling net mear 70 prosint nei grutte projekten en 30 prosint nei lytse projekten giet. Dan makket Noard-Nederlân mear kâns op Europeesk jild. It giet ûnder oare om ynvestearringen yn de farwei fan De Lemmer nei Delfsyl.


title: Gybje? We wisten net wat it wie

maintext:
It ferhaal fan it Tynster skûtsje It Swarte Wief begjint tsien jier lyn yn in keet. De freoneploech yn dizze keet hat oant dan ta altyd drok west mei 'combineracen'. In combine is in lânboumasine dy't meant en fuort ek tersket. Dat racen mei dy enoarme masinen hawwe se in jier as acht mear as fertsjinstlik dien; sawol op Nederlânsk as op Europeesk nivo wûnen se alles dat der te winnen foel. Op De Feanhoop wienen de manlju wol by it skûtsjesilen te finen en dêr is doe it idee oppere om in skûtsje te keapjen, ek omdat se mear in teamsport dwaan woenen.
Skûtsje behâlde
De 'Stichting behoud Tynster skûtsje' wurdt oprjochte, want se fine dat it skûtsje foar it doarp behâlden bliuwe moat. De jonges ferdiele de taken oan board en Jaap Hofstee wurdt keazen ta skipper. Nimmen fan har hie ea syld. Brune Float-skipper Tsjerk Hesling Hoekstra is in neef fan twa bemanningsleden en doart it wol oan mei de Tynsters. Yn maart 2008 krije se harren earste sylles. "De earste kear silen gong al wat raar", fertelt Johan Hoen. "Wurdt der roppen 'tink om de gyk', mar we wisten net wat de gyk wie, of 'de fok moat om', stienen we mar wat raar om ús hinne te sjen.'' It skûtsje krijt de namme 'It Swarte Wief', neamd nei in leginde út it doarp.
IFKS
Sûnt 2008 sile se mei yn de IFKS. Earst yn de lytse klasse, mar letter wurdt in grutter skûtsje oanskaft. Jaap Hofstee: "Ik tink dat we der goed oan dien ha yn in lyts skûtsje te begjinnen. Sa hawwe we dingen ús eigen meitsje kinnen." De manlju nimme net alles samar oer fan oare skûtsjes. "We besykje altyd it bêste fan oaren te jatten, mar we dogge ek wol dingen oars as in oar. Sa sitte de measte skûtsjeskippers ûnderyn, mar ik bin de earste kear op de hege kant sitten gien en dat gie goed dan dogge je dat de oare kear wer.''
De earste jierren wurdt der in soad traind, alle woansdeitejûns en alle sneinen binne se op it wetter te finen. Dêrneist wurdt der in soad tiid stutsen yn it opknappen fan it skûtsje. "It kostet in soad tiid, no wat minder as doe omdat we it no mear witte en it skûtsje goed foarinoar ha.''
Jubileum
Yntusken binne we tsien jier fierder, in jubileum dat sneontejûn fierd is yn it lokale kafee Overwijk. It Swarte Wief sylt sûnt 2015 mei yn de heechste klasse fan de IFKS en docht al twa jier mei om it kampioenskip. In kampioenskip dat der oan liket te kommen. As se alles wûn ha dat der te winnen falt, sykje se dan wer in nije útdaging? "Nee, dit is wol sa'n moai spultsje, der sit altyd wer wat oars yn, om dat goed ûnder kontrôle te krijen, dêr bliuw je mei dwaande.'' En dy combine? Dy hobby is oernommen troch in oare keet yn it doarp.
Harkje nei de reportaazje yn Buro de Vries.


title: Treinreizgers: yn desimber net mear oerstappe yn Meppel

maintext:
Treinreizgers rjochting Zwolle hoege mooglik fan desimber ôf net mear oer te stappen yn Meppel. Dat sei deputearre Johannes Kramer woansdei yn de Steaten. Hy is dêroer yn oerlis mei de NS. Sûnt desimber foarich jier is der gjin streekrjochte ferbining mear mei it stasjon yn Zwolle.
De reistiid is dêrtroch bot tanaam. Goed 4.000 minsken hawwe in petysje tekene om hjir wat oan te dwaan. Ek hat yntusken in petear west mei de NS. As it trochgiet dan rydt de trein net earder as yn desimber troch. Dan giet de nije tsjinstregeling fan de NS yn.


description: De organisaasje fan it reedrydspektakel de Sulveren Bal hat opnij in oantal oansprekkende nammen út de reedrydwrâld witte te strikken. Nasjonale toppers Ro

title: Mulder, Ntab en Erbanová strikt foar Sulveren Bal


title: Ofslútdykbrêge by Koarnwertersân is wer makke

maintext:
De stikkene brêge yn de Ofslútdyk by Koarnwertersân is wer makke. De brêge kin dêrom fan freedtejûn ôf wer draaie. Sûnt ôfrûne tiisdei wie de noardlike brêge ticht fanwegen in steuring. Ferkear waard oer de súdbrêge laat.
It probleem waard nei alle gedachten feroarsake troch in temperatuerferskil tusken de ûnder- en boppekant fan de brêge. Hjirtroch luts de brêge krom en sleat dizze net mear goed. In kuolynstallaasje moat steuringen yn de takomst foarkomme.


title: VV Hearrenfean hurd ûnderút by Hollandia

maintext: Yn de Haadklasse A hat VV Hearrenfean sneintemiddei in grutte nederlaach lijd tsjin Hollandia. De ploech út Hoorn wie mei 6-1 te sterk foar de Feansters. Han fan Dijk sette VV Hearrenfean yn de earste helte noch op foarsprong. Hollandia makke dy efterstân noch foar it skoft goed, sadat beide ploegen mei in 2-1 stân oan de tee giene. Nei it skoft rûn Hollandia út nei mar leafst 6-1.


title: Deade man yn hûs Techum is 30-jierrige bewenner

maintext:
De man dy't yn de nacht fan sneon op snein omkaam yn it wenning yn de Ljouwerter wyk Techum is de 30-jierrige bewenner fan dat hûs. De Ryksresjerzje docht snein fierder ûndersyk nei de dea fan in man. Hy ferstoar nei't er him by syn oanhâlding fersette en net goed waard.
De plysje krige sneontejûn in melding dat der yn in wenning oan It Heafek in rûzje wie. Doe't twa plysjes tusken de fjochtersbazen kamen, fersette it slachtoffer him bot. Hy waard net goed en ferstoar. De plysje hat noch besocht de man te reanimearjen. Se krigen ek help fan personiel fan twa ambulânses en in traumahelikopter. Dat helle neat út.


description: Suzanne Schulting en Sjinkie Knegt binne tiisdeitejûn útroppen ta shorttrackers fan it jier. Dat barde op it Ard Schenk Awards Gala yn Amsterdam. Schulting

title: Suzanne Schulting en Sjinkie Knegt shorttrackers fan it jier


title: Aris ferliest nei goede earste helte dochs fan Leiden

maintext:
De basketballers fan Aris hawwe tongersdeitejûn yn it Kealledykje ferlern fan Leiden. Yn de earste wedstriid yn trije wiken koe Aris in helte lang goed meikomme mei Leiden, de nûmer trije fan de Basketball League, mar úteinlik moasten de Ljouwerters dochs belies jaan: 72-81.
Op skot
By it skoft wie it ferskil noch mar fjouwer. De twa ploegen wienen goed op skot yn it earste kwart: 25-27. Dêrnei hienen Aris en Leiden ferdigenjend de saken better op oarder. Sadwaande wie de rêststân 40-44.
Oanfallend dreech
Nei it skoft hie de ploech van Tony van den Bosch it oanfallend dreech en boppedat wie Leiden ek reboundend sterker. Sa seagen de Ljouwerters nei it tredde kwart oan tsjin in efterstân fan 52-67.
Frije worpen
Dat ferskil koe Aris, mei de nije spiler David Michaels yn de basis, net mear goedmeitsje. Dêrfoar wienen de Ljouwerters, en benammen Deividas Kumelis, ek net sekuer genôch fan de frijeworpline ôf. It ferskil waard nea lytser as seis punten. De einstân wie 72-81.
Michaels, dy't yn it seizoen 2012/2013 ek al foar Aris spile, wie yn syn rentree topskutter mei 20 punten.
Striid om play-offs
Troch it ferlies bliuwt Aris op it sânde plak stean. De seis bêste teams pleatse harren foar de play-offs. Aris spilet noch alve kompetysjewedstriden. Takom snein is direkte konkurrint Amsterdam de tsjinstanner yn Ljouwert.


description: VC Snits hat woansdeitejûn goede saken dien yn de kampioenspûl fan de earedifyzje. De Snitser follybalsters wûnen yn in thriller mei 3-2 yn sets fan Regio

title: Folleybalsters VC Snits yn thriller lâns Regio Zwolle


title: FNP Ljouwert boykottet besletten gearkomste Blokhúspoarte

maintext:
De Ljouwerter fraksje fan de FNP sil de oankommende gearkomste oer de Blokhúspoarte boykotsje. De FNP stroffelet deroer dat dit petear tusken ûntwikkelder BOEi, it kolleezje en de riedsleden besletten is. "Wy ha de búk fol fan de geheime gearkomsten. De boarger hat rjocht op iepenheid oer de Blokhúspoarte", seit Jan Willem Tuininga fan de FNP. Ek de VVD en Lijst058 boykotsje de besletten gearkomsten.
De Blokhúspoarte is in pineholle-dossier foar de gemeente Ljouwert. It draait allegear om it tekoart dat ûntstien is by de ferbouwing fan de Blokhúspoarte. Untwikkelder BOEi komt 5,6 miljoen euro tekoart: 4,4 miljoen foar al it wurk dat mear dien is as ôfpraat en 1,2 miljoen foar it ôfmeitsjen fan it wurk dat der noch leit. It giet dan om ûnder oare om de kapel en de luchtbehannelingsynstallaasje by poadium Asteriks.


title: Gjalt Benedictus ynformateur yn Tytsjerksteradiel

maintext:
Gjalt Benedictus fan Garyp sil om tafel mei de listlûkers fan de sân partijen yn de nije ried fan Tytsjerksteradiel. Benedictus is dêrfoar frege troch it CDA, dat woansdei as grutste partij út de bus kaam. It is net foar it earst dat er in nije koälysje besiket te foarmjen yn Tytsjerksteradiel, hy die dat earder al faker as ynformateur en formateur.
Benedictus begjint woansdei mei syn wurk. Hoe lang't er nedich hat, is neffens it CDA net te sizzen.


title: Chris de Wagt bliuwt oan as trainer by Jong SC Hearrenfean

maintext:
Fuotbaltrainer Chris de Wagt hat syn kontrakt by Sportklup Hearrenfean mei twa jier ferlinge. Hy bliuwt oant de simmer fan 2020 de einferantwurdlike by Jong SC Hearrenfean. De Wagt kaam ferline simmer by de klup en stiet op it stuit mei syn team boppe-oan yn de beloftekompetysje. De ploech ferlear dit seizoen noch mar ien wedstriid en helle fan 'e wike de heale finale fan it bekertoernoai.
De Wagt is no noch haadtrainer by ONS Snits, mar dêr hâldt er nei dit seizoen mei op.


title: Jan Smeekens pakt sulver op 500 meter yn Minsk

maintext:
Reedrider Jan Smeekens fan Snits hat by de wrâldbekerfinale yn Minsk sulver helle op de 500 meter mei in tiid fan 35.07 sekonden. It poadium wie folslein Nederlânsk, mei Hein Otterspeer op it earste plak yn in tiid fan 35.06 sekonden en Ronald Mulder op it tredde plak mei 35.08 sekonden.
Foar de 29-jierrige Otterspeer, dy't him net wist te pleatsen foar de Winterspelen yn Súd-Koreä, wie it syn earste wrâldbekersege.